Zmluva o dodávke prvkov a poskytovaní služieb riadiaceho systému verejného osvetlenia v meste Bratislava a súvisiacich služieb (ďalej len „Zmluva“)

medzi

[●]

ako Poskytovateľom

a

Technické siete Bratislava, a.s.

ako Objednávateľom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Táto Zmluva je uzatvorená podľa ustanovenia § 269 ods. 2 zákona č. 513/1991 Zb. Obchodný zákonník v znení neskorších predpisov medzi nasledovnými zmluvnými stranami:

1. **[●]**  
   Sídlo [●]  
   Zápis v registri [●]  
   IČO [●]  
   DIČ [●]  
   IČ DPH [●]  
   IBAN [●]  
   Zápis v RPVS [●]  
   V zastúpení [●]

(ďalej aj ako „**Poskytovateľ**“)

1. **Technické siete Bratislava, a.s.**

Sídlo [●]  
IČO [●]  
DIČ [●]  
IBAN [●]  
V zastúpení [●]

(ďalej aj ako „**Objednávateľ**“)

Poskytovateľ a Objednávateľ ďalej spoločne aj ako „**Zmluvné strany**“ alebo jednotlivo aj ako „**Zmluvná strana**“

1. **Vzhľadom na to, že:**

jedným z hlavných cieľov Objednávateľa, ako obchodnej spoločnosti, ktorej zakladateľom a jediným akcionárom je Hlavné mesto Slovenskej republiky Bratislava, je zabezpečenie systematickej obnovy a prevádzky verejného osvetlenia Bratislavy;

za účelom naplnenia tohto cieľa sa Objednávateľ, ako súčasť ostatných aktivít smerujúcich k jeho naplneniu, rozhodol zabezpečiť jednotný systém riadenia prevádzky verejného osvetlenia prostredníctvom integrovanej platformy, ktorá bude schopná aktívne a nepretržite komunikovať s každým svetelným bodom sústavy verejného osvetlenia a v požadovanom rozsahu ovládať jeho parametre a ovládať a monitorovať parametre sústavy verejného osvetlenia ako celku;

za týmto účelom Objednávateľ identifikoval rozsah potrebných investícií do infraštruktúry verejného osvetlenia a rozsah požiadaviek na Softvér na riadenie prevádzky Verejného osvetlenia a súvisiace Služby (ako sú tieto pojmy definované nižšie) s výhľadom na najbližších 10, resp. 15 rokov a za účelom ich zabezpečenia vyhlásil Verejné obstarávanie, ktorého predmetom je realizácia Projektu; a keďže

Poskytovateľ vyjadril záujem o realizáciu Projektu a vo Verejnom obstarávaní predložil svoju ponuku, pričom na základe výsledkov Verejného obstarávania bola ponuka Poskytovateľa vyhodnotená ako úspešná a zo strany Objednávateľa bola ponuka Poskytovateľa prijatá;

tak sa Zmluvné strany dohodli na uzatvorení tejto Zmluvy v nasledovnom znení:

# Definície a výklad pojmov

## Ak táto Zmluva neustanovuje inak alebo nad rámec alebo pokiaľ z kontextu Zmluvy nevyplýva niečo iné, slová a výrazy napísané s veľkým začiatočným písmenom majú v tejto Zmluve nasledujúci význam:

|  |  |
| --- | --- |
| 1. Akceptačný protokol | má význam aký mu je pridelený podľa bodu 9.3.2(d)(i) tejto Zmluvy. |
| 1. Deň začatia plnenia Fixnej časti Základného rozsahu projektu | znamená deň nasledujúci po dni akceptovania prvej Objednávky Poskytovateľom na plnenie Fixnej časti Základného rozsahu projektu po vystavení Akceptačného protokolu o úspešnom vykonaní Pilotného projektu podľa bodu 6.2 tejto Zmluvy. |
| 1. Fixná časť základného rozsahu projektu | 1. má význam uvedený v bode 5.2.4 tejto Zmluvy. |
| 1. Harmonogram pilotného projektu | 1. znamená harmonogram podrobných míľnikov jednotlivých fáz implementácie Pilotného projektu, ktorý si Zmluvné strany dohodnú postupom podľa bodu 6.4 tejto Zmluvy. |
| 1. Garantované prevádzkové parametre | 1. znamenajú parametre uvedené v bodoch 2 až 6, 4. časť Prílohy č. 1 tejto Zmluvy. |
| 1. Obchodný zákonník | 1. znamená zákon č. 513/1991 Zb. Obchodný zákonník v znení neskorších predpisov. |
| 1. Obdobie plnenia Projektu | 1. znamená obdobie začínajúce Dňom začatia plnenia Fixnej časti Základného rozsahu projektu a končiace uplynutím desiatich (10) rokov odo Dňa začatia plnenia Fixnej časti Základného rozsahu projektu, pokiaľ nedôjde k jeho predĺženiu v súlade s touto Zmluvou. |
| 1. Objednávka | 1. znamená záväznú objednávku dodávky Tovaru a/alebo služieb Rozvoja vystavenú Objednávateľom podľa tejto Zmluvy. |
| 1. Odborník | 1. znamená každú osobu uvedenú v Prílohe č. 5 Zmluvy alebo osobu, ktorá takúto osobu postupom podľa bodu 16 tejto Zmluvy nahradila. |
| 1. Odmena | 1. znamená odmenu za dodanie Tovaru (a jeho inštaláciu v prípadoch predpokladaných Zmluvou) a za zriadenie  a poskytovanie Služieb bez dane z pridanej hodnoty (DPH) podľa Rozpočtu a tejto Zmluvy. |
| 1. Pilotný projekt | 1. znamená časť Projektu pozostávajúca zo (i) zriadenia  a spustenia Softvéru na riadenie prevádzky Verejného osvetlenia a dodania a inštalácie RM-S a RM-RVO v Rozsahu pilotného projektu a (ii) následnom poskytovaní služby Riadiaceho systému a služby Konektivity v Rozsahu služby Pilotného projektu po dobu max. **troch (3) mesiacov**. |
| 1. Ponuka Poskytovateľa | 1. znamená časť ponuky, ktorú Poskytovateľ predložil v rámci Verejného obstarávania ako úspešný uchádzač, a ktorá tvorí Prílohu č. 3 tejto Zmluvy. |
| 1. Právne predpisy 2. Projekt | 1. znamenajú všetky všeobecne záväzné právne predpisy Slovenskej republiky a Európskej únie, vrátane všetkých všeobecne záväzných smerníc a nariadení každej legálne ustanovenej verejnej správy a Technické normy. 2. znamená projekt dodávky, inštalácie v stanovenom rozsahu a zabezpečenia riadiaceho systému Verejného osvetlenia  v meste Bratislava zodpovedajúci rozsahu záväzkov Zmluvných strán smerujúcich k riadnemu a úspešnému vykonaniu Pilotného projektu a následnému dodaniu (a inštalácii v prípadoch predpokladaných Zmluvou) Tovarov a poskytovaniu Služieb počas celého Obdobia plnenia Projektu v súlade s ostatnými podmienkami tejto Zmluvy. |
| 1. Riadiaci modul svietidla alebo RM-S | 1. znamená modul alebo jednotku zabezpečujúcu diaľkové riadenie svietidiel podľa Ponuky Poskytovateľa. |
| 1. Riadiaci modul rozvádzača verejného osvetlenia alebo RM-RVO | 1. znamená modul alebo jednotku zabezpečujúcu riadenie  a zabezpečovanie prevádzky koncových svetelných bodov cez rozvádzač Verejného osvetlenia podľa Ponuky Poskytovateľa. |
| 1. Rozpočet | 1. znamená rozpočet čiastok Odmeny za Tovary a Služby, ktorý tvorí Prílohu č. 2 tejto Zmluvy. |
| 1. Rozsah služby | 1. znamená rozsah služby Konektivity, ktorý má Poskytovateľ poskytovať v príslušnom kalendárnom mesiaci určeného  na základne rozsahu nainštalovaného počtu RM-S a RM-RVO v rámci sústavy Verejného osvetlenia. |
| 1. Rozsah projektu | 1. znamená podľa kontextu Zmluvy Rozsah Pilotného projektu, Základný rozsah projektu, Rozšírený rozsah projektu alebo ich kombinácia alebo Maximálny rozsah projektu, ako sú tieto pojmy definované v článku 5 *(Rozsah Projektu)* tejto Zmluvy. |
| 1. Služby | 1. znamenajú služby Riadiaceho systému, služby Konektivity  a služby Rozvoja, podľa podmienok Technickej špecifikácie a Ponuky Poskytovateľa, ktoré má Poskytovateľ poskytovať podľa tejto Zmluvy, pričom 2. služby **Riadiaceho systému** zahŕňajú (i) služby zriadenia, poskytovania a dostupnosti Softvéru na riadenie prevádzky Verejného osvetlenia a (ii) služby Prevádzkovej podpory  v rozsahu podľa bodov 2 až 6, 4. časť Prílohy č. 1 tejto Zmluvy; 3. služby **Konektivity** znamenajú služby konektivity a dostupnosti RM-S a RM-RVO a možnosť ich ovládania prostredníctvom Softvéru na riadenie prevádzky Verejného osvetlenia v príslušnom Rozsahu služby podľa Technickej špecifikácie; 4. služby **Rozvoja** znamenajú doplnkové služby na rozvoj Riadiaceho systému a implementáciu ďalších požiadaviek Objednávateľa na Služby nad rámec služieb Riadiaceho systému podľa bodu 7, 4. časť Prílohy č. 1 tejto Zmluvy zadávané formou Objednávok podľa bodu 12 tejto Zmluvy. |
| 1. Softvér na riadenie prevádzky Verejného osvetlenia | 1. znamená systém alebo množinu systémov aplikácií slúžiacich  na riadenie Verejného osvetlenia podľa Ponuky Poskytovateľa. |
| 1. Technická špecifikácia | 1. znamená dokument označený ako Príloha č. 1 tejto Zmluvy Technická špecifikácia. |
| 1. Subdodávateľ | 1. znamená hospodársky subjekt, ktorý uzatvoril s Poskytovateľom zmluvu na plnenie určitej časti tejto Zmluvy. |
| 1. Súťažné podklady | 1. znamenajú súťažné podklady, ich prílohy a všetky informácie zverejnené Objednávateľom (vystupujúcom v právnom postavení verejného obstarávateľa) v procese Verejného obstarávania potrebné a podstatné pre vypracovanie ponuky vo Verejnom obstarávaní. |
| 1. Technické normy | 1. znamenajú technické normy (STN, EN) vzťahujúce sa na Tovary a akékoľvek práce na inštalácii Tovarov a na poskytovanie Služieb. |
| 1. Tovar | 1. znamená jednotlivé RM-S a RM-RVO, ktoré má Poskytovateľ dodať (prípadne nainštalovať) Objednávateľovi podľa tejto Zmluvy, vrátane všetkého príslušenstva a dokumentácie, ktorá sa k nim podľa Zmluvy alebo Právnych predpisov vzťahuje. |
| 1. Verejné obstarávanie | 1. verejné obstarávanie na predmet zákazky „Riadiaci  a komunikačný systém verejného osvetlenia“ vyhlásené uverejnením oznámenia o vyhlásení verejného obstarávania vo Vestníku verejného obstarávania č. 258/2023 zo dňa 28.12.2023. |
| 1. Verejné osvetlenie | 1. znamená sústavu verejného osvetlenia Hlavného mesta Slovenskej republiky Bratislava vrátane všetkých jej súčastí. |
| 1. Zákon o verejnom obstarávaní | 1. zákon č. 343/2015 Z. z. o verejnom obstarávaní a o zmene  a doplnení niektorých zákonov v znení neskorších predpisov. |
| 1. Zmluva | 1. znamená túto Zmluvu o dodávke prvkov a poskytovaní služieb riadiaceho systému verejného osvetlenia v meste Bratislava  a súvisiacich služieb vrátane všetkých jej príloh, v znení jej neskorších zmien a doplnení. |

## Pri výklade tejto Zmluvy, pokiaľ nie je uvedené v Zmluve inak, alebo pokiaľ z kontextu Zmluvy nevyplýva niečo iné:

#### pojmy v jednotnom čísle zahŕňajú aj tvary v množnom čísle a naopak;

#### odkazy na článok, odsek alebo prílohu sa budú vykladať ako odkazy na článok, odsek alebo prílohu tejto Zmluvy;

#### nadpisy a obsahy sú vložené výlučne pre orientáciu a nemajú žiaden vplyv na výklad Zmluvy;

#### odkaz na akýkoľvek právny predpis alebo jeho príslušné ustanovenie zahŕňa novelizáciu, doplnenie a úpravu tohto právneho predpisu alebo jeho príslušného ustanovenia po uzatvorení tejto Zmluvy a právne predpisy alebo ich príslušné ustanovenia, ktoré úplne alebo čiastočne nahradia takýto právny predpis alebo jeho príslušné ustanovenie po uzatvorení tejto Zmluvy;

#### v prípade počítania lehôt platí, že bez ohľadu na to, či posledný deň lehoty pripadne na pracovný deň, víkend alebo deň pracovného pokoja, tak doba na splnenie záväzku uplynie v posledný deň tejto lehoty.

# Vyhlásenia Zmluvných strán

## Poskytovateľ vyhlasuje a ubezpečuje Objednávateľa, že

#### podniká v oblasti zabezpečovania Služieb a je držiteľom všetkých oprávnení a licencií potrebných na ich poskytovanie;

#### je držiteľom certifikátov a iných povolení či dokladov preukazujúcich splnenie podmienok technickej a odbornej spôsobilosti, ktoré boli vyžadované vo Verejnom obstarávaní, a to buď sám Poskytovateľ alebo jeho Subdodávateľ;

#### disponuje dostatočnými ľudskými zdrojmi, najmä Odborníkmi a finančnými zdrojmi na splnenie záväzkov podľa tejto Zmluvy, a to buď sám Poskytovateľ alebo jeho Subdodávateľ;

#### má plnú právomoc a oprávnenie uzatvoriť túto Zmluvu a akýkoľvek iný dokument s ňou súvisiaci a uskutočniť transakcie zamýšľané touto Zmluvou;

#### nemá žiadne záväzky po lehote splatnosti, nezrušil ani nepozastavil žiadne platby svojich dlhov a neexistujú žiadne obdobné okolnosti, ktoré by si vyžadovali alebo umožňovali začatie konkurzného alebo reštrukturalizačného konania na majetok Poskytovateľa, ani neprijal žiadne rozhodnutie smerujúce k zrušeniu Poskytovateľa s likvidáciou;

#### pred uzatvorením tejto Zmluvy preskúmal Súťažné podklady a ich prílohy s odbornou starostlivosťou, ako skúsený poskytovateľ Služieb v rozsahu predmetu tejto Zmluvy, s ohľadom na úroveň previerky relevantných skutočností, ktorú mohol a mal Poskytovateľ vykonať pred uzavretím tejto Zmluvy vzhľadom na povahu a rozsah služieb podľa tejto Zmluvy;

#### pred uzatvorením tejto Zmluvy sa oboznámil so skutkovým stavom a okolnosťami týkajúcimi sa Projektu, sú mu zrejmé všetky práva a povinnosti vyplývajúce mu z tejto Zmluvy a spĺňa všetky podmienky definované Zmluvou a jej prílohami;

#### uzatvorenie tejto Zmluvy je v súlade s právnymi predpismi, ktorými je viazaný, ako aj akýmikoľvek internými dokumentmi Poskytovateľa, ako aj so všetkými zmluvami, platnými súdnymi, rozhodcovskými (arbitrážnymi) alebo správnymi rozhodnutiami, ktorými je viazaný a je on a jeho Subdodávatelia (ktorým taká povinnosť vyplýva z Právnych predpisov) sú ku dňu uzavretia Zmluvy zapísaní v registri partnerov verejného sektora v súlade so zákonom č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej aj ako „Zákon o RPVS“) a všetky údaje o Poskytovateľovi a jeho Subdodávateľoch a konečných užívateľoch výhod zapísané v tomto registri sú úplné a pravdivé.

## Objednávateľ vyhlasuje a ubezpečuje Poskytovateľa, že uzatvorenie tejto Zmluvy je v súlade s Právnymi predpismi, ktorými je viazaný, ako aj so všetkými zmluvami, platnými súdnymi, rozhodcovskými (arbitrážnymi) alebo správnymi rozhodnutiami, ktorými je viazaný.

## Každá Zmluvná strana je povinná bez zbytočného odkladu oznámiť druhej Zmluvnej strane, že

##### akékoľvek z jej vyhlásení a ubezpečení podľa tejto Zmluvy prestalo byť úplné, pravdivé a/alebo presné a/alebo

##### že existujú také skutočnosti, na základe ktorých možno odôvodnene predpokladať, že akékoľvek z jej vyhlásení a ubezpečení podľa tejto Zmluvy by sa mohlo stať neúplné, nepravdivé a/alebo nepresné, alebo že hrozí porušenie tejto Zmluvy zo strany dotknutej Zmluvnej strany.

## Pre vylúčenie pochybností platí, že za podstatné porušenie tejto Zmluvy sa považuje aj prípad, ak sa akékoľvek z vyhlásení a ubezpečení Zmluvnej stany podľa tejto Zmluvy ukáže ako nepravdivé alebo sa stane nepravdivým počas platnosti tejto Zmluvy.

# Účel a Predmet Zmluvy

## Účelom tejto Zmluvy je naplnenie záujmu Objednávateľa prostredníctvom úspešného vykonania Projektu, po dobu desiatich (10) rokov a v prípade ďalšej dohody po dobu ďalších max. piatich (5) rokov zabezpečiť možnosť Objednávateľa využívať na riadenie prevádzky Verejného osvetlenia kvalitný a otvorený systém riadenia prevádzky Verejného osvetlenia, ktorý bude schopný aktívne a nepretržite komunikovať s každým svetelným bodom sústavy Verejného osvetlenia a v požadovanom rozsahu ovládať jeho parametre a ovládať a monitorovať parametre sústavy Verejného osvetlenia ako celku.

## Predmetom tejto Zmluvy je

#### záväzok Poskytovateľa úspešne vykonať Pilotný projekt a následne v súlade s ostatnými podmienkami tejto Zmluvy a v súlade s Objednávkami zriadiť a následne poskytovať Objednávateľovi ostatné služby Riadiaceho systému, služby Konektivity a služby Rozvoja v požadovanom rozsahu;

#### záväzok Poskytovateľa v rozsahu definovanom v tejto Zmluve a v Objednávkach dodať (a v Rozsahu Pilotného projektu aj nainštalovať) jednotlivé RM-S a dodať a nainštalovať jednotlivé RM-RVO a previesť k nim vlastnícke právo na Objednávateľa; a tomu zodpovedajúci

#### záväzok Objednávateľa v súlade s ostatnými podmienkami tejto Zmluvy zaplatiť Poskytovateľovi za prevod vlastníckeho práva k jednotlivým Tovarom a za riadne poskytovanie Služieb prislúchajúce čiastky Odmeny tak, aby došlo k úspešnej realizácii Projektu v súlade s účelom Zmluvy vyjadreným v bode 3.1 Zmluvy a

#### v prípade dohody Zmluvných strán rozšírenie Projektu o akýkoľvek rozsah Rozšíreného rozsahu projektu, najviac však do miery Maximálneho rozsahu projektu.

# Doba plnenia Projektu

## V rámci plnenia Projektu sa Poskytovateľ zaväzuje

#### v lehote max. siedmich **(7) mesiacov** úspešne vykonať Pilotný projekt a

#### počas Obdobia plnenia Projektu v rozsahu a na základe Objednávok a v súlade s Technickou špecifikáciou a Ponukou Poskytovateľa Objednávateľovi poskytovať Služby a dodávať požadované množstvá Tovarov.

## Obdobie plnenia Projektu môže byť na základe dohody Zmluvných strán podľa bodu 22.2 tejto Zmluvy predĺžené o najviac päť (5) rokov.

# Rozsah Projektu

## S ohľadom na skutočnosť, že realizácia Projektu, poskytovanie Služieb a dodávky Tovarov budú primárne realizované vo variabilnom rozsahu podľa potrieb Objednávateľa, pre účely definície maximálneho predpokladaného rozsahu plnenia a hodnoty Zmluvy a maximálneho predpokladaného plnenia a hodnoty jednotlivých častí Projektu platia pravidlá uvedené v tomto článku Zmluvy. Plnenie Pilotného projektu podľa bodu 5.2.1 tejto Zmluvy bude realizované vo fixnom rozsahu, ktorý je záväzný pre obe Zmluvné strany. Plnenie Fixnej časti Základného projektu podľa bodu 5.2.4 tejto Zmluvy bude realizované vo fixnom rozsahu, ktorý je záväzný pre obe Zmluvné strany, ustanovenia bodov 7.2 a 18.6(a) tejto Zmluvy tým nie sú dotknuté.

## Projekt zahŕňa Rozsah Pilotného projektu, Základný rozsah projektu a v prípade dohody Zmluvných strán podľa bodu 22.2 tejto Zmluvy aj Rozšírený rozsah projektu v nasledovnom rozsahu:

### Rozsah Pilotného projektu znamená a zahŕňa

#### dodanie a inštaláciu **1000 ks RM-S** a **30 ks RM-RVO**; a

#### poskytovanie služieb Riadiaceho systému počas obdobia max. **3 mesiacov** a

#### poskytovanie služieb Konektivity v rozsahu max. **3000** jednotiek služby Konektivity jedného (1) RM-S a v rozsahu max. **90** jednotiek služby Konektivity jedného (1) RM-RVO.

##### (ďalej aj ako „**Rozsah Pilotného projektu**“).

### Základný rozsah projektu znamená a zahŕňa

#### dodanie max. **18 550** **ks RM-S** a dodanie a inštaláciu max. **864** **ks RM-RVO,** uvedené počty ks RM-S a RM-RVO zahŕňajú aj Tovary dodané v rámci Pilotného projektu;

#### poskytovanie služieb Riadiaceho systému počas obdobia **120 mesiacov**;

#### poskytovanie služieb Konektivity v rozsahu max **1 564 581**  jednotiek služby Konektivity jedného (1) RM-S a v rozsahu max **93 669** jednotiek služby Konektivity jedného (1) RM-RVO a

#### poskytovanie maximálne **2 280** hodín služieb Rozvoja.

##### (ďalej aj ako „**Základný rozsah projektu**“).

### Rozšírený rozsah projektu v závislosti od rozsahu dohody Zmluvných strán zahŕňa podľa toho, či dôjde k vecnému rozšíreniu Základného rozsahu projektu a/alebo k časovému rozšíreniu Základného rozsahu projektu, najviac (maximálne) (vrátane Základného rozsahu projektu)

#### pre prípad vecného rozšírenia Základného rozsahu projektu, bez zohľadnenia prípadného časového rozšírenia Základného rozsahu projektu

##### dodanie max. **75 000 ks RM-S** a dodanie a inštaláciu max. **1 500 ks RM-RVO**;

##### poskytovanie služieb Riadiaceho systému počas obdobia **120 mesiacov**;

##### poskytovanie služieb Konektivity v rozsahu max **7 211 500** jednotiek služby Konektivity jedného (1) RM-S a v rozsahu max **154 355** jednotiek služby Konektivity jedného (1) RM-RVO a

##### poskytovanie maximálne **2 280** hodín služieb Rozvoja.

#### pre prípad vecného rozšírenia Základného rozsahu projektu a/alebo predĺženia doby poskytovania Služieb najviac o päť (5) rokov

##### dodanie max. **75 000 ks RM-S** a dodanie a inštaláciu max. **1 500 ks RM-RVO** a

##### poskytovanie služieb Riadiaceho systému počas obdobia max. **180 mesiacov**;

##### poskytovanie služieb Konektivity v rozsahu max **11 711 500**   jednotiek služby Konektivity jedného (1) RM-Sa v rozsahu max **242 585** jednotiek služby Konektivity jedného (1) RM-RVO a

##### poskytovanie maximálne **3 480** hodín služieb Rozvoja.

### (ďalej aj ako „**Rozšírený rozsah projektu**“ a osobitne Rozsah projektu podľa bodu 5.2.3(b) ďalej aj ako „**Maximálny rozsah projektu**“).

### Pre prípady predpokladané Zmluvou sa za Fixnú časť Základného rozsahu projektu považuje

#### dodanie **10 000** **ks RM-S** a dodanie a inštaláciu **750** **ks RM-RVO**;

#### poskytovanie služieb Riadiaceho systému počas obdobia **120 mesiacov a**

#### poskytovanie služieb Konektivity v rozsahu max. **1 123 500** jednotiek služby Konektivity jedného (1) RM-S a v rozsahu max. **87 120** jednotiek služby Konektivity jedného (1) RM-RVO.

#### (ďalej aj ako „**Fixná časť základného rozsahu projektu**“).

## Harmonogramy dodávky jednotlivých RM-S a RM-RVO uvedené v Rozpočte, ktorý tvorí prílohu č. 2 tejto Zmluvy sú uvedené ako predpokladané a nie sú pre Zmluvné strany záväzné.

# Pilotný projekt

## Poskytovateľ sa zaväzuje úspešne vykonať Pilotný projekt. Úspešné vykonanie Pilotného projektu znamená kumulatívne splnenie nasledovných záväzkov

#### Poskytovateľ v súlade s Harmonogramom Pilotného projektu, Technickou špecifikáciou a Ponukou Poskytovateľa, najneskôr do **štyroch (4) mesiacov** odo dňa nadobudnutia účinnosti tejto Zmluvy ako súčasť Verejného osvetlenia dodá a nainštaluje 1000 ks RM-S a 30 ks RM-RVO a prevedie k nim vlastnícke právo na Objednávateľa;

#### v súlade s Technickou špecifikáciou a Ponukou Poskytovateľa, najneskôr do štyroch **(4) mesiacov** odo dňa nadobudnutia účinnosti tejto Zmluvy nainštaluje a sprevádzkuje Softvér na riadenie prevádzky Verejného osvetlenia a vykoná zaškolenie Objednávateľa na jeho užívanie a

#### následne odo dňa nasledujúceho po kumulatívnom splnení záväzkov podľa tohto bodu písm. (a) a (b) po dobu max. **troch (3) mesiacov** bude riadne poskytovať služby Riadiaceho systému a služby Konektivity v Rozsahu služby Pilotného projektu a počas celej tejto doby bude plniť záväzné Garantované prevádzkové parametre.

## O splnení každého zo záväzkov podľa bodov (a) až (c) tohto bodu Objednávateľ Poskytovateľovi vystaví osobitný Akceptačný protokol.

## Vystavenie Akceptačného protokolu o splnení záväzkov podľa bodu 6.1(c) tejto Zmluvy znamená, že Poskytovateľ splnil podmienky a úspešne vykonal Pilotný projekt a tento Akceptačný protokol znamená „**Akceptačný protokol o úspešnom vykonaní Pilotného projektu**“.

## Úvodné pracovné stretnutie

#### Bezodkladne po nadobudnutí účinnosti tejto Zmluvy Objednávateľ po dohode s Poskytovateľom zvolá s Poskytovateľom úvodné pracovné stretnutie tak, aby sa podľa okolností konalo najneskôr do piatich (5) kalendárnych dní odo dňa nadobudnutia účinnosti tejto Zmluvy. Na tomto stretnutí Poskytovateľ najmä

#### odprezentuje Objednávateľovi podrobný Harmonogram Pilotného projektu, najmä s ohľadom na všetky podrobnosti týkajúce sa dodania a inštalácie RM-S a RM-RVO a Softvéru na riadenie prevádzky Verejného osvetlenia a

#### vznesie všetky požiadavky na súčinnosť Objednávateľa a akékoľvek iné informácie, ktoré považuje za podstatné pre úspešné splnenie Pilotného projektu.

## Harmonogram Pilotného projektu

### Poskytovateľ najneskôr na úvodnom pracovnom stretnutí predloží Objednávateľovi grafický Harmonogram Pilotného projektu. Harmonogram Pilotného projektu bude zodpovedať požiadavkám Technickej špecifikácie, Ponuke Poskytovateľa, tejto Zmluve a jej prílohám. Po odovzdaní Harmonogramu Pilotného projektu patrí Objednávateľovi lehota na preskúmanie Harmonogramu Pilotného projektu v trvaní desiatich (10) kalendárnych dní. Na preskúmanie Harmonogramu Pilotného projektu platia primerane podmienky podľa bodu 9.2 tejto Zmluvy. Po preskúmaní a schválení Harmonogramu Pilotného projektu Objednávateľom sa tento stane pre Zmluvné strany záväzný. Lehoty na dodanie Pilotného projektu podľa bodov 6.1(a) a 6.1(b) tejto Zmluvy budú predĺžené o čas schvaľovania Harmonogramu Pilotného projektu, t. j. o čas od predloženia grafického Harmonogramu Pilotného projektu podľa prvej vety tohto bodu Zmluvy do oznámenia jeho schválenia Objednávateľom Poskytovateľovi podľa predchádzajúcej vety tohto bodu Zmluvy.

### Poskytovateľ vyhotoví Harmonogram Pilotného projektu tak, aby umožňoval postupnú inštaláciu všetkých RM-S a RM-RVO a inštaláciu, testovanie a nasadenie Softvéru na riadenie prevádzky Verejného osvetlenia vrátane zaškolenia obsluhy (pracovníkov Objednávateľa) v rozsahu podľa Technickej špecifikácie v lehote podľa bodu 6.1 tejto Zmluvy. Objednávateľ môže k Harmonogramu Pilotného projektu vzniesť pripomienky, resp. návrhy na jeho úpravu. V prípade ak Objednávateľ navrhne úpravy Harmonogramu Pilotného projektu, zaväzujú sa Zmluvné strany v dobrej viere a vo vzájomnej súčinnosti rokovať o úprave Harmonogramu Pilotného projektu tak, aby vyhovoval obom Zmluvným stranám.

## Následky nesplnenia Pilotného projektu

### V prípade, ak zo strany Poskytovateľa nedôjde v súlade s touto Zmluvou k splneniu akejkoľvek časti Pilotného projektu podľa bodu 6.1 tejto Zmluvy, budú platiť nasledovné pravidlá:

#### V prípade, ak Poskytovateľ v lehote podľa Harmonogramu Pilotného projektu nesplní záväzok riadne nainštalovať a dodať príslušný rozsah RM-S a RM-RVO a previesť k nim vlastnícke právo na Objednávateľa a/alebo nesplní záväzok riadne nainštalovať a sprevádzkovať Softvér na riadenie prevádzky Verejného osvetlenia vrátane zaškolenia obsluhy, Objednávateľ bude mať nárok na zmluvnú pokutu vo výške [•][[1]](#footnote-2) za každý aj začatý deň omeškania a zároveň umožní Poskytovateľovi v dodatočnej lehote, ktorá nesmie byť kratšia ako jeden (1) mesiac, vykonať nápravné opatrenia tak, aby tieto záväzky boli splnené v celom rozsahu v Objednávateľom určenej náhradnej lehote.

#### V prípade, ak Poskytovateľ nesplní ktorýkoľvek záväzok podľa bodu (a) vyššie ani v náhradnej lehote určenej Objednávateľom, táto skutočnosť bude znamenať podstatné porušenie Zmluvy a Objednávateľ bude mať nárok na zmluvnú pokutu vo výške [•][[2]](#footnote-3) a zároveň mu vznikne právo na odstúpenie od Zmluvy.

#### V prípade, ak Poskytovateľ v rámci Pilotného projektu čo i len z časti nesplní Garantované prevádzkové parametre, táto skutočnosť bude znamenať podstatné porušenie Zmluvy a Objednávateľ bude mať nárok na zmluvnú pokutu vo výške [•][[3]](#footnote-4) a zároveň mu vznikne právo na odstúpenie od Zmluvy;

#### pre vylúčenie pochybností, nároky na zmluvné pokuty podľa bodu 6.5 tejto Zmluvy spolu nepresiahnu hodnotu [•][[4]](#footnote-5).

## V prípade odstúpenia od Zmluvy zo strany Objednávateľa z dôvodov podľa bodu 6.5(b) alebo 6.5(c) Zmluvy, Objednávateľ sám rozhodne, či

#### Poskytovateľ na vlastné náklady zo sústavy Verejného osvetlenia odinštaluje už dodané RM-S a RM-RVO a Verejné osvetlenie vráti do pôvodného stavu a Objednávateľ spätne na Poskytovateľa prevedie vlastnícke právo k odinštalovaným RM-S a RM-RVO; alebo či

#### si ponechá vlastnícke právo k už dodaným a nainštalovaným RM-S a RM-RVO a pohľadávku na zaplatenie ceny za RM-S a RM-RVO podľa Rozpočtu si započíta voči nárokom na zmluvné pokuty podľa bodu 6.5 tejto Zmluvy.

# Objednávky na dodanie RM-S a RM-RVO

## Od prvého dňa Obdobia plnenia projektu bude mať Objednávateľ právo vystavovať Poskytovateľovi záväzné Objednávky na dodávku RM-S a na dodávku a inštaláciu RM-RVO za podmienok stanovených v tomto článku Zmluvy.

## V prípade, ak Poskytovateľ úspešne vykoná Pilotný projekt a ani do 10 pracovných dní odo dňa vystavenia Akceptačného protokolu o úspešnom vykonaní Pilotného projektu nedôjde k predčasnému ukončeniu tejto Zmluvy podľa bodu 18.6(a) tejto Zmluvy, Objednávateľ sa zaväzuje Poskytovateľovi vystaviť Objednávku na dodanie a plnenie Fixnej časti Základného rozsahu projektu.

## Objednávky vystavené a doručené v súlade s pravidlami podľa tohto článku Zmluvy je Poskytovateľ povinný akceptovať a splniť.

## Na základe Objednávky je Objednávateľ oprávnený požadovať dodanie v Objednávke uvedeného množstva RM-S a dodanie a inštaláciu RM-RVO. Pre stanovenie rozsahu, miesta dodania a termínu dodania RM-S a  RM-RVO v rámci Objednávky platia nasledovné podmienky:

#### Miesto dodania

#### Miestom dodania RM-S (pre vylúčenie pochybností okrem dodania RM-S v rámci Pilotného projektu) bude adresa: Kopčianska 72, Bratislava, ak sa Zmluvné strany nedohodnú inak.

#### Miestom dodania a inštalácie RM-RVO budú akékoľvek miesta v rámci sústavy Verejného osvetlenia, v ktorých majú byť RM-RVO inštalované, pričom Objednávateľ je povinný vždy aspoň 30 dní vopred presne špecifikovať všetky typy RVO (pre účely špecifikácie je postačujúca fotodokumentácia príslušného RVO) a všetky miesta v rámci sústavy Verejného osvetlenia, v ktorých majú byť RM-RVO inštalované.

#### Rozsah dodávky a termín dodania

#### Rozsah dodania RM-S a RM-RVO budú špecifikované v Objednávke vystavenej Objednávateľom.

#### Termín dodania RM-S a termín dodania a inštalácie RM-RVO budú špecifikované v Objednávke vystavenej Objednávateľom, pričom termín dodania musí byť min. 30 dní odo dňa doručenia Objednávky Poskytovateľovi. Objednávateľ sa zaväzuje poskytnúť Poskytovateľovi vždy ku koncu predchádzajúceho polroka odhad požadovaného množstva RM-S a RM-RVO na nadchádzajúci polrok. Takýto priebežný odhad slúži len na účely plánovania výroby a dodávok Tovaru Poskytovateľom a nemožno ho vykladať ako záväzok alebo povinnosť Tovar v uvedenom množstve objednať.

## Každá Objednávka vystavená podľa tohto článku Zmluvy musí obsahovať nasledovné údaje:

#### presný počet požadovaných RM-S a RM-RVO stanovený v súlade s podmienkami podľa bodu 7.4 Zmluvy;

#### presné miesta, na ktoré majú byť konkrétne RM-S a RM-RVO dodané/inštalované stanovené v súlade s podmienkami podľa bodu 7.4 Zmluvy;

#### lehotu dodania stanovenú v súlade s podmienkami podľa bodu 7.4 Zmluvy;

#### čiastku Odmeny za dodanie RM-S/dodanie a inštaláciu RM-RVO určenú podľa Rozpočtu a

#### podpis osoby oprávnenej konať za Objednávateľa určenej podľa bodu 19 Zmluvy.

## Vystaveniu Objednávky na dodanie RM-S/dodanie a inštaláciu RM-RVO bude predchádzať nasledovný postup:

#### Objednávateľ zašle (komunikácia môže prebiehať aj e-mailom) Poskytovateľovi návrh Objednávky v editovateľnom formáte, v ktorom uvedie všetky náležitosti podľa bodu 7.5(a) až (d) tejto Zmluvy;

#### Poskytovateľ po obdržaní návrhu Objednávky jej obsah skontroluje, poprípade Objednávateľovi doručí pripomienky a návrhy na úpravy pre prípad, že návrh Objednávky nie je v súlade so Zmluvou. Na revíziu návrhu Objednávky podľa tohto bodu patrí Poskytovateľovi lehota dvoch (2) pracovných dní odo dňa doručenia návrhu Objednávky zo strany Objednávateľa. Na prípadné nevhodné pokyny uvedené v zadaní Poskytovateľ Objednávateľa upozorní;

#### Po obdržaní zrevidovaného návrhu Objednávky zo strany Poskytovateľa, patrí Objednávateľovi lehota dvoch (2) pracovných dní na vznesenie a doručenie pripomienok k revidovanému návrhu Objednávky. Pripomienkovanie zadania sa podľa potreby opakuje;

#### V prípade, ak Objednávateľ ani Poskytovateľ nebudú mať k zadaniu ďalšie pripomienky, takto vzájomne zrevidovaný návrh Objednávky bude podkladom pre vystavenie záväznej Objednávky.

## Pre objednanie dodania RM-S a dodania a inštalácie RM-RVO Objednávateľ Poskytovateľovi doručí (komunikácia môže prebiehať aj e-mailom) podpísanú Objednávku. Podpísaná Objednávka musí zodpovedať podmienkam dohodnutým v tejto Zmluve.

## Doručením Objednávky podľa bodu 7.3 tejto Zmluvy Poskytovateľovi vzniká záväzok dodať RM-S a dodať a nainštalovať RM-RVO. Poskytovateľ je oprávnený odoprieť plnenie podľa Objednávky jedine v prípade, pokiaľ je Objednávka v rozpore so Zmluvou.

# Rozsah služby Konektivity

## Služby Konektivity sa Poskytovateľ zaväzuje poskytovať vždy v Rozsahu služby v závislosti od počtu nainštalovaných RM-S a RM-RVO v rámci sústavy Verejného osvetlenia.

## Pre účely stanovenia Rozsahu služby Konektivity sa Poskytovateľ službu Konektivity k jednotlivým RM-S a RM-RVO v rámci sústavy Verejného osvetlenia zaväzuje poskytovať vždy odo dňa nasledujúceho po dni inštalácie príslušného RM-S/RM-RVO. Pre účely vyhodnocovania Garantovaných prevádzkových parametrov sa do rozsahu dostupnosti služby Konektivity bude brať do úvahy čas počítaný od začiatku druhého dňa nasledujúceho po dni inštalácie príslušného RM-S/RM-RVO.

## Inštaláciu všetkých RM-RVO vykonáva Poskytovateľ. Inštaláciu všetkých RM-S v rámci Pilotného projektu vykonáva Poskytovateľ. Inštaláciu všetkých RM-S od prvého dňa Obdobia plnenia Projektu podľa bodov 5.2.2 až 5.2.4 tejto Zmluvy vykonáva na vlastné náklady Objednávateľ. Za správnosť inštalácie RM-S, ktoré inštaluje Objednávateľ alebo ním poverený subjekt zodpovedá Objednávateľ, pričom Poskytovateľ mu na tento účel poskytne nevyhnutnú súčinnosť (prostredníctvom manuálov, návodov, zaškolenia pracovníkov a pod.). V prípade rozporu ohľadom poškodenia zariadenia RM-S a vzniku vád na ňom musí Poskytovateľ preukázať, že k škode došlo nesprávnou inštaláciou na strane Objednávateľa.

## Inštaláciu každého RM-S vykonanú zo strany Objednávateľa, Objednávateľ vždy ešte v daný deň aj s označením presného miesta inštalácie oznámi Poskytovateľovi.

# Implementácia Projektu a schvaľovanie

## **Všeobecné pravidlá a súčinnosť**

### Poskytovateľ je povinný na vlastnú zodpovednosť a vlastné nebezpečenstvo s odbornou starostlivosťou vykonať všetky činnosti tak, aby dodal všetky Tovary a poskytoval všetky Služby v súlade s požiadavkami Objednávateľa a tejto Zmluvy vrátane jej príloh.

### Zmluvné strany sú povinné vzájomne si poskytnúť všetku potrebnú súčinnosť nevyhnutnú k riadnemu dodaniu a inštalácii Tovaru a zriadeniu a poskytovaniu Služieb, vrátane súčinnosti pri spoločnom postupe voči orgánom verejnej moci a akýmkoľvek iným subjektom (ak bude potrebné).

### Zmluvné strany sa dohodli, že v prípade, ak by mal Poskytovateľ v úmysle za účelom plnenia Predmetu zmluvy použiť infraštruktúru Objednávateľa alebo jej časť, Poskytovateľ požiada Objednávateľa o jej bližšiu špecifikáciu a Objednávateľ mu tieto informácie poskytne. V prípade, že sa Zmluvné strany dohodnú na plnení podľa predchádzajúcej vety, Objednávateľ sa zaväzuje poskytnúť na tento účel Poskytovateľovi infraštruktúru, resp. jej časť, pričom predmetom dohody bude aj výška odplaty za jej poskytnutie. Týmto ustanovením nie je dotknuté ustanovenie podľa bodu 10 tejto Zmluvy a bodu 2 a 3, 4. časť Prílohy č. 1 tejto Zmluvy týkajúce sa zodpovednosti Poskytovateľa za plnenie Premetu Zmluvy.

### Poskytovateľ je povinný pri plnení tejto Zmluvy dodržiavať všeobecne záväzné právne predpisy platné a účinné v Slovenskej republike, najmä súvisiace so zaistením bezpečnosti a ochrany zdravia pri práci, zákon o ochrane životného prostredia, zákon o ochrane pred požiarmi, všeobecne záväzné nariadenia, platné technické normy, bezpečnostné, hygienické a ďalšie všeobecne záväzné právne predpisy, normy, návody výrobcov na obsluhu a údržbu a pod., ktoré súvisia s plnením Zmluvy, pričom je povinný konať v súlade s písomnými pokynmi Objednávateľa a je povinný upozorniť Objednávateľa na nevhodnosť jeho pokynov a navrhnúť vhodné riešenie. Ak Objednávateľ písomne trvá na svojich pokynoch, nie je Poskytovateľ zodpovedný za škodu, ktorá takto vznikne.

### Poskytovateľ je povinný dodržiavať všetky aplikovateľné pracovnoprávne predpisy v oblasti nelegálneho zamestnávania (ďalej len „Pracovnoprávne predpisy“), predovšetkým zákon č. 311/2001 Z. z. Zákonník práce v znení neskorších predpisov a zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov. Poskytovateľ vyhlasuje, že si je plne vedomý všetkých povinností, ktoré pre neho z Pracovnoprávnych predpisov vyplývajú a zaväzuje sa ich dodržiavať počas celej doby platnosti tejto Zmluvy. Poskytovateľ sa zaväzuje najmä zamestnávať zamestnancov legálne a neporušovať tak zákaz nelegálneho zamestnávania upravený v Pracovnoprávnych predpisoch.

## **Pripomienkovanie a schvaľovanie dokumentácie**

### V prípade, ak Zmluva alebo Právny predpis ustanovuje, že Poskytovateľ má v určitej fáze plnenia tejto Zmluvy pre Objednávateľa (alebo všeobecne pre účely dodania či inštalácie RM-S alebo RM-RVO alebo zriadenia alebo poskytovania Služieb) vypracovať alebo mu odovzdať určitý dokument, takýto dokument musí byť vopred odsúhlasený Objednávateľom. Pred odsúhlasením dokumentu bude dokument predložený Objednávateľovi na pripomienkovanie a preskúmanie v elektronickej podobe v obvyklom formáte alebo podľa požiadaviek Objednávateľa a budú sa aplikovať nasledovné pravidlá:

#### po predložení dokumentu bude patriť Objednávateľovi lehota desiatich (10) kalendárnych dní na vznesenie a doručenie pripomienok k predloženému dokumentu. Na prípadné nevhodné pripomienky a/alebo pripomienky Poskytovateľ Objednávateľa upozorní (ustanovenie § 551 Obchodného zákonníka sa použije primerane);

#### po doručení pripomienok zo strany Objednávateľa ich Poskytovateľ zapracuje do piatich (5) kalendárnych dní a v tejto lehote dokument so zapracovanými pripomienkami opäť doručí Objednávateľovi;

#### v prípade ak Objednávateľ nebude mať ďalšie pripomienky k predloženému dokumentu, vydá najneskôr do desiatich (10) kalendárnych dní Poskytovateľovi písomné potvrdenie o tom, že nemá ďalšie pripomienky k predloženému dokumentu;

#### v prípade, ak Objednávateľ bude mať k zapracovaným pripomienkam ďalšie pripomienky a/alebo výhrady sa postup podľa bodu 9.2 Zmluvy aplikuje aj opakovane. Pre vylúčenie pochybností platí, že Poskytovateľ nemá nárok na predĺženie žiadnych lehôt a termínov podľa tejto Zmluvy a nemá nárok na žiadne dodatočné náklady pokiaľ majú pripomienky Objednávateľa povahu vytknutých vád, pre ktoré dokument nie je v súlade s touto Zmluvou;

#### ak dokument spĺňa požiadavky Zmluvy Objednávateľ v lehote na preskúmanie podľa tohto bodu písm. (a) Zmluvy Poskytovateľovi vydá oznámenie, že nemá ďalšie pripomienky k dokumentu. Pokiaľ Objednávateľ v príslušnej lehote na preskúmanie Poskytovateľovi nevydá oznámenie, že dokument nespĺňa požiadavky tejto Zmluvy, postupom podľa bodu 9.2 Zmluvy alebo Poskytovateľovi nevydá potvrdenie podľa tohto ustanovenia Zmluvy, má sa za to (platí fikcia), že dokument bol zo strany Objednávateľa odsúhlasený.

#### V prípade, ak má Poskytovateľ Objednávateľovi dodať určitý dokument v predpísanom počte sád alebo vyhotovení tak po tom, ako Objednávateľ vydá podľa tohto bodu písm. (e) Zmluvy Poskytovateľovi potvrdenie o tom, že dokument spĺňa požiadavky tejto Zmluvy, Poskytovateľ najneskôr do piatich (5) kalendárnych dní dodá Objednávateľovi príslušné dokumenty vo forme a v počte dohodnutom podľa tejto Zmluvy, ak sa v tejto Zmluve neuvádza, že ich dodá inokedy (napr. k akceptačnému konaniu). Dodanie všetkých sád a počtov príslušnej dokumentácie Objednávateľ potvrdí vydaním protokolu k príslušnej dokumentácii.

### Vydanie potvrdenia alebo akékoľvek iné schválenie či súhlas Objednávateľa vo vzťahu k dokumentom Poskytovateľa nezbavuje Poskytovateľa žiadnej zodpovednosti. Ak sa v dokumentácii Poskytovateľa nájdu chyby, opomenutia, nejasnosti, rozpory, nedostatky alebo akékoľvek iné vady, tieto budú opravené na náklady Poskytovateľa, nehľadiac na súhlasy alebo schválenia Objednávateľa podľa bodu 9.2 Zmluvy.

## **Schvaľovanie dodania Tovarov a implementácie Služieb**

### Kedykoľvek v prípade, ak Zmluva alebo Právny predpis ustanovuje, že Poskytovateľ má v určitej fáze plnenia tejto Zmluvy splniť akýkoľvek záväzok, ktorý má Objednávateľ akceptovať alebo jeho splnenie odsúhlasiť či potvrdiť, budú sa uplatňovať podmienky uvedené v tomto bode Zmluvy.

### Pre akceptáciu akýchkoľvek záväzkov podľa tejto Zmluvy (vrátanie akceptácie splnenia čiastkových záväzkov Poskytovateľa podľa bodu 9.3.1 tejto Zmluvy) sa budú uplatňovať nasledovné pravidlá:

#### Poskytovateľ predloží Objednávateľovi žiadosť o akceptáciu splnenia záväzkov a plnení, ktoré považuje za splnené a požaduje akceptáciu ich splnenia zo strany Objednávateľa a tieto záväzky (s odkazom na príslušnú časť Zmluvy) v tejto žiadosti výslovne označí;

#### pre prípad, že odsúhlasenie záväzkov je spojené aj s odsúhlasením určitého dokumentu vypracovávaného Poskytovateľom, tento dokument musí byť predom odsúhlasený postupom podľa bodu 9.2 Zmluvy;

#### ak sa podľa Zmluvy (najmä Technickej špecifikácie) alebo Právneho predpisu vyžaduje predvedenie, testovanie, prezentácia alebo iný dôkaz o tom, že Tovary alebo Služby, resp. ich parametre spĺňajú podmienky tejto Zmluvy, Objednávateľ bude také záväzky/plnenia akceptovať iba v prípade, že došlo k ich predvedeniu, testovaniu, prezentácii alebo inému preukázaniu toho, že sú v súlade so Zmluvou postupom podľa tejto Zmluvy, resp. Právnych predpisov;

#### Objednávateľ do desiatich (10) kalendárnych dní odo dňa doručenia žiadosti Poskytovateľa o akceptáciu splnenia záväzkov a plnení je povinný buď:

##### vydať Poskytovateľovi potvrdenie s uvedením dátumu, kedy bol rozsah záväzkov splnený v súlade so Zmluvou, prípadne vydať takéto potvrdenie s výnimkou drobných nedokončených prác a vád, ktoré nebránia užívaniu Tovarov alebo Služieb, resp. akceptácii plnení s uvedením súpisu prípadných vád a nedorobkov a lehoty na ich odstránenie (ďalej aj ako „**Akceptačný protokol**“) alebo

##### zamietnuť žiadosť o vydanie potvrdenia o splnení záväzkov s uvedením vád alebo nedostatkov plnenia, ktoré musí Poskytovateľ odstrániť, aby bolo plnenie v súlade so Zmluvou alebo s uvedením nedostatkov podkladov potrebných pre posúdenie či došlo k riadnemu splneniu záväzkov.

### Pokiaľ Objednávateľ v príslušnej lehote na akceptáciu splnenia záväzkov Poskytovateľovi nevydá Akceptačný protokol ani zamietnutie žiadosti o vydanie potvrdenia o splnení záväzkov podľa bodu 9.3.2(d) Zmluvy, má sa za to (platí vyvrátiteľná domnienka), že záväzok bol zo strany Poskytovateľa splnený, pokiaľ sa nepreukáže opak.

### V prípade zamietnutia žiadosti o vydanie potvrdenia o splnení záväzkov z dôvodov podľa bodu 9.3.2(d)(ii) Zmluvy Poskytovateľ vykoná nápravu a žiadosť o akceptáciu splnenia záväzkov predloží podľa bodu 9.3.1 Zmluvy opätovne.

### Vo vzťahu k Tovarom platí, že momentom vystavenia Akceptačného protokolu o splnení záväzku dodať, resp. dodať a nainštalovať Tovar v súlade so Zmluvou, Objednávateľ Tovar preberá a prechádza na neho vlastnícke právo k Tovaru a nebezpečenstvo škody na Tovare.

# Služby Prevádzkovej podpory

## Poskytovateľ počas celej doby poskytovania služieb Riadiaceho systému a služieb Konektivity zodpovedá za to, že Softvér na riadenie prevádzky Verejného osvetlenia a Konektivita RM-S a RM-RVO v príslušnom Rozsahu služby budú spĺňať všetky parametre dohodnuté v tejto Zmluve, nebudú mať vady a budú Objednávateľovi k dispozícii na riadne užívanie na účel, na ktorý sú určené.

## Aby boli Softvér na riadenie prevádzky Verejného osvetlenia a Konektivita RM-S a RM-RVO počas celej doby ich poskytovania v súlade so Zmluvou, Zmluvné strany sa dohodli, že Objednávateľ je oprávnený od Poskytovateľa požadovať a Poskytovateľ je povinný bezodplatne a na vlastnú zodpovednosť vykonať všetky činnosti a úkony na odstránenie vád Služieb a Objednávateľovi poskytovať ostatné služby Prevádzkovej podpory.

## Poskytovateľ sa zaväzuje dodržiavať Garantované prevádzkové parametre Služieb, v rámci ktorých sa najmä zaväzuje

#### dodržať garantovanú dostupnosť Softvéru na riadenie prevádzky Verejného osvetlenia a Konektivity RM-S a RM-RVO ako je uvedené v bode 3, 4. časť Prílohy č. 1 tejto Zmluvy a

#### garantované časy riešenia (reakcia, riešenie) všetkých incidentov ako sú definované v bode 2.4, 4. časť Prílohy č. 1 tejto Zmluvy.

## V prípade nedodržania Garantovaných prevádzkových parametrov, ak nebude dodržaná garantovaná dostupnosť a/alebo garantované časy reakcie a odstránenia vád Služieb od ich nahlásenia, bude mať Objednávateľ nároky na zľavu z čiastok Odmeny za Služby ako je uvedené v bodoch 4 až 6, 4. časť Prílohy č. 1 tejto Zmluvy.

## Vyhodnotenie poskytnutých služieb Prevádzkovej podpory a dodržania stanovených Garantovaných prevádzkových parametrov za kalendárny mesiac Poskytovateľ Objednávateľovi odovzdá do piateho (5) kalendárneho dňa nasledujúceho kalendárneho mesiaca.

## Poskytovateľ najneskôr k žiadosti o vydanie Akceptačného protokolu k zriadeniu služieb Softvéru na riadenie prevádzky Verejného osvetlenia odovzdá všetky kontaktné a/alebo prístupové údaje k informačnému systému pre správu požiadaviek pre účely poskytovania Prevádzkovej podpory v súlade s Technickou špecifikáciou. Informačný systém pre správu požiadaviek je informačný systém, prostredníctvom ktorého zabezpečuje Objednávateľ evidenciu a informácie o požiadavkách a Poskytovateľ v zmysle tejto Zmluvy tieto požiadavky spracúva. Požiadavka pre účely informačného systému pre správu požiadaviek zahŕňa najmä hlásenie problému/incidentu, požiadavku na konzultáciu a ďalšie.

## Požiadavky na riešenie incidentov je Objednávateľ povinný nahlasovať prostredníctvom informačného systému pre správu požiadaviek a následne aj e-mailom (potvrdzujúcim nahlásený incident). Zoznam osôb oprávnených pre nahlásenie požiadavky na riešenie incidentu zo strany Objednávateľa a ich kontaktné údaje Objednávateľ oznámi Poskytovateľovi. Každú zmenu osôb podľa predchádzajúcej vety je Objednávateľ povinný bezodkladne nahlásiť Poskytovateľovi písomne listinne alebo e-mailom.

## Pri spravovaní požiadaviek na riešenie incidentov je Poskytovateľ povinný príjem požiadavky Objednávateľa na riešenie incidentu potvrdiť, v opačnom prípade je Objednávateľ povinný využiť iný spôsob kontaktovania Poskytovateľa. Poskytovateľ sa zaväzuje pri riešení incidentov postupovať nasledovne:

#### telefonicky sa spojí s technickou podporou Objednávateľa;

#### v prípade potreby je schopný okamžite sa vzdialene pripojiť na infraštruktúru Objednávateľa a

#### v prípade potreby je schopný osobne sa dostaviť do priestorov organizačných jednotiek a prevádzok Objednávateľa.

# Záruka

## Poskytovateľ zaručuje, že Tovary, ako aj akékoľvek práce vykonané v rámci inštalácie Tovarov Poskytovateľom alebo jeho Subdodávateľmi, budú bez akýchkoľvek funkčných chýb a v súlade s podmienkami tejto Zmluvy, ako aj Právnymi predpismi, a to počas záručnej doby, ktorá začne plynúť dňom dodania Tovaru (podpisom Akceptačného protokolu o ich dodaní) a skončí buď

#### uplynutím posledného dňa Obdobia plnenia Projektu (pre vylúčenie pochybností vrátane jeho predĺženia) alebo

#### uplynutím záruky na Tovar garantovanej výrobcom, pokiaľ táto trvaním presahuje posledný deň Obdobia plnenia Projektu (pre vylúčenie pochybností vrátane jeho predĺženia).

#### Ak sa počas tejto záručnej doby zistí vada akejkoľvek časti Tovarov či prác, Poskytovateľ na vlastné náklady podľa vlastného uváženia buď túto časť opraví alebo ju vymení.

## Záruka za akosť sa počas záručnej doby poskytuje aj na prirodzené opotrebenie, ak prirodzené opotrebenie ovplyvňuje funkčnosť Tovaru, t. j. za vadu Tovaru v dôsledku prirodzeného opotrebenia sa bude považovať len to, ak Tovar nie je v dôsledku prirodzeného opotrebenia spôsobilý plniť účel, na ktorý je určený. Záruka za akosť sa neposkytuje na poškodenie, ktoré vznikne:

#### tým, že Objednávateľ bez predchádzajúceho písomného súhlasu Poskytovateľa vykoná sám alebo prostredníctvom tretej osoby, ktorá nie je Poskytovateľom výslovne splnomocnená, zmeny alebo opravy Tovarov Poskytovateľa alebo ich časti; alebo

#### tým, že Tovar, alebo jeho časť, bola poškodená

##### Objednávateľom, alebo treťou osobou, ktorej Objednávateľ umožnil prístup k Tovarom;

##### v dôsledku porušenia povinnosti Objednávateľa alebo

##### v dôsledku Vyššej moci.

#### v dôsledku používania Tovarov na účely, na ktoré neboli určené.

## Akosťou sa rozumejú vlastnosti Tovaru, ktorými musí disponovať v zmysle Zmluvy a jej príloh.

## Práva zo zodpovednosti za vady musia byť uplatnené v záručnej dobe, inak tieto práva zanikajú.

## Poskytovateľ je povinný odstrániť vadu po oznámení vady zo strany Objednávateľa, a to opravou vadnej časti Tovaru alebo výmenou vadnej časti Tovaru alebo celého Tovaru za novú alebo dodaním chýbajúcej časti Tovaru:

##### v prípade vád, ktoré majú podstatný negatívny vplyv na prevádzkyschopnosť Verejného osvetlenia, bezodkladne po oznámení vady zo strany Objednávateľa a

##### v prípade iných vád v lehote dohodnutej písomne medzi Poskytovateľom a Objednávateľom (s ohľadom na povahu a rozsahu vady), a v prípade, že sa Objednávateľ a Poskytovateľ nedohodnú písomne na takejto lehote do tridsiatich (30) kalendárnych dní odo dňa dodania poškodeného Tovaru Poskytovateľovi.

## Všetky náklady v súvislosti s odstraňovaním vád Tovarov, na ktoré sa vzťahuje záruka za akosť podľa tohto článku Zmluvy, znáša a je povinný nahradiť Poskytovateľ, ak nie je dohodnuté inak. V prípade poruchy riadiacich jednotiek bude tieto demontovať a spätne montovať na vlastné náklady Objednávateľ, ak počet vadných RM-S nepresiahne jednotlivo 2% v danom čase ich nainštalovaného celkového počtu a/alebo počet vadných RM-RVO nepresiahne jednotlivo 2% v danom čase ich nainštalovaného celkového počtu. Následne ich Objednávateľ zašle/odovzdá Poskytovateľovi na rozbor za účelom zistenia vady a jej príčiny vzniku. Ak reklamácia bude akceptovaná, za vadu zodpovedá Poskytovateľ, pričom poštovné a ďalšie náklady na výmenu/opravu Tovaru bude znášať Poskytovateľ. Ak reklamácia nebude akceptovaná, Poskytovateľ musí preukázať, že k vade došlo v dôsledku konania alebo opomenutia Objednávateľa, resp. v dôsledku skutočnosti vylučujúcej jeho zodpovednosť. Ak počet vadných RM-S a/alebo RM-RVO presiahne jednotlivo 2% v danom čase ich nainštalovaného celkového počtu, ich demontáž a spätnú montáž zabezpečí Poskytovateľ na vlastné náklady. Na účely určenia percentuálneho podielu vadných RM-S a RM-RVO sa tento vypočíta pomerom vadných RM-S/RM-RVO k celkovému počtu inštalovaných RM-S/RM-RVO v danom čase. Na účely určenia, že počet vadných RM-S a/alebo RM-RVO presiahol jednotlivo 2% v danom čase ich nainštalovaného počtu sa za vadné RM-S a RM-RVO v danom čase považujú osobitne RM-S a osobitne RM-RVO, u ktorých došlo k vzniku vady v priebehu max. 30 kalendárnych dní.

## Poskytovateľ nezodpovedá za vady Tovarov, ktoré sú dôsledkom poškodenia RM-S a RM-RVO Objednávateľom a/alebo treťou stranou, alebo v dôsledku akéhokoľvek neoprávneného zásahu do RM-S a/alebo RM-RVO alebo Tovaru treťou stranou, alebo ktoré sú dôsledkom nevyhovujúceho technického stavu RVO alebo akýchkoľvek iných infraštruktúrnych komponentov, ktoré sú vo vlastníctve alebo pod správou Objednávateľa. Za nevyhovujúci technický stav RVO sa považuje najmä stav, ktorý neumožňuje riadnu inštaláciu a prevádzku dodaných Tovarov.

## Poskytovateľ nezodpovedá za vady Tovaru, ak boli spôsobené v dôsledku úmyselného konania treťou stranou alebo vyššou mocou, za ktorú sa považujú okolnosti, ktoré nie sú závislé od vôle Zmluvných strán a ktoré Zmluvné strany nemôžu ovplyvniť - najmä vojna, občianske nepokoje, požiare, zemetrasenia, výbuchy, štrajky a pod..

## Pokiaľ Poskytovateľ neodstráni vady v lehote podľa bodu 11.5 tejto Zmluvy, má Objednávateľ právo odstrániť vady sám alebo prostredníctvom tretej osoby, a to na náklady Poskytovateľa, pričom Poskytovateľ uhradí Objednávateľovi tieto náklady v rozsahu účelne, nevyhnutne a preukázateľne vynaložených nákladov na odstránenie vady.

## Poskytovateľ nezodpovedá za nefunkčnosť jednotlivých jednotiek RM-RVO spôsobenú výpadkom elektrickej energie. V prípade výpadku elektrickej energie Poskytovateľ nenesie zodpovednosť za to, že počas tejto doby nebudú generované nové dáta v dôsledku výpadku napájania jednotlivých RM-RVO jednotiek. Poskytovateľ zodpovedá za to, že po obnovení dodávky elektrickej energie zostanú posledné predvýpadkové nastavenia jednotiek RM-RVO zachované.

# Objednávky služieb Rozvoja

## Odo dňa podpisu Akceptačného protokolu k nasadeniu Softvéru na riadenie prevádzky Verejného osvetlenia je Objednávateľ oprávnený vystavovať Objednávky na služby Rozvoja.

## Vystaveniu Objednávky na služby Rozvoja bude spravidla predchádzať nasledovný postup:

#### Objednávateľ zašle (komunikácia môže prebiehať aj e-mailom) Poskytovateľovi návrh zadania, v ktorom opíše všetky požiadavky na služby Rozvoja a ich špecifikáciu, požiadavky na výstupy Služieb, lehoty plnenia a maximálny rozsah človekohodín pre dané plnenie (Objednávku), pokiaľ je zo strany Objednávateľa tento rozsah odhadnuteľný;

#### Poskytovateľ po obdržaní návrhu zadania toto zadanie skontroluje, poprípade Objednávateľovi doručí pripomienky a návrhy na úpravy. Na revíziu návrhu zadania podľa tohto bodu patrí Poskytovateľovi lehota piatich (5) pracovných dní odo dňa doručenia návrhu zadania zo strany Objednávateľa, pokiaľ sa Zmluvné strany nedohodnú inak. Na prípadné nevhodné pokyny uvedené v zadaní Poskytovateľ Objednávateľa upozorní;

#### Po obdržaní zrevidovaného zadania zo strany Poskytovateľa, patrí Objednávateľovi lehota piatich (5) pracovných dní na vznesenie a doručenie pripomienok k revidovanému zadaniu. Pripomienkovanie zadania sa podľa potreby opakuje;

#### V prípade, ak Objednávateľ ani Poskytovateľ nebudú mať k zadaniu ďalšie pripomienky, takto vzájomne zrevidované zadanie bude podkladom pre vystavenie záväznej Objednávky služieb Rozvoja.

## Pre objednanie služieb Rozvoja Objednávateľ Poskytovateľovi doručí (komunikácia môže prebiehať aj e-mailom) podpísanú Objednávku. Podpísaná Objednávka musí zodpovedať podmienkam dohodnutým v tejto Zmluve.

## Doručením Objednávky podľa bodu 12.3 tejto Zmluvy Poskytovateľovi vzniká záväzok poskytnúť Objednávateľovi služby Rozvoja v súlade s podmienkami Objednávky. Poskytovateľ je oprávnený odoprieť plnenie podľa Objednávky jedine v prípade, pokiaľ je Objednávka v rozpore so Zmluvou.

## Všetky služby Rozvoja budú poskytované „ako služba“. Pokiaľ bude predmetom Objednávky Rozvoj funkcie alebo iného parametra Softvéru na riadenie prevádzky Verejného osvetlenia, od momentu splnenia služby Rozvoja v zmysle Objednávky vzniká Poskytovateľovi povinnosť poskytovať služby Riadiaceho systému v súlade s požiadavkami podľa tejto Objednávky.

## O splnení záväzkov v zmysle Objednávky Objednávateľ osobitne pre každú vystavenú Objednávku Poskytovateľovi vystaví osobitný Akceptačný protokol. Na posúdenie splnenia povinností a postup vydania Akceptačného protokolu podľa tohto bodu sa aplikuje postup podľa bodu 9.3 tejto Zmluvy.

## Všetky školenia zamestnancov Objednávateľa, okrem školenia v rámci Pilotného projektu podľa bodu 6.1(b) tejto Zmluvy, budú poskytované podľa požiadaviek Objednávateľa na základe Objednávky a budú čerpané z objemu hodín určených na služby Rozvoja za rovnakých cenových podmienok, pričom na školenia zamestnancov Objednávateľa sa primerane vzťahujú ustanovenia Zmluvy o službách Rozvoja. Cenové podmienky za školenia zamestnancov Objednávateľa nebudú závislé od počtu účastníkov školenia, pokiaľ pôjde o skupinové školenie.

# Odmena a platobné podmienky

## Za plnenie predmetu tejto Zmluvy bude mať Poskytovateľ nárok na nasledovné čiastky Odmeny:

#### za dodanie jedného RM-S a prevod vlastníckeho práva k RM-S má Poskytovateľ nárok na čiastku Odmeny vo výške [•],- EUR bez DPH;

#### za inštaláciu jedného RM-S v rámci Pilotného projektu má Poskytovateľ nárok na čiastku Odmeny vo výške [•],- EUR bez DPH;

#### za dodanie a inštaláciu jedného RM-RVO a prevod vlastníckeho práva k RM-RVO má Poskytovateľ nárok na čiastku Odmeny vo výške [•],- EUR bez DPH;

#### za každý kalendárny mesiac poskytovania Služieb Riadiaceho systému má Poskytovateľ nárok na čiastku Odmeny vo výške [•],- EUR bez DPH;

#### za každý kalendárny mesiac poskytovania služieb Konektivity (v závislosti od Rozsahu služby) má Poskytovateľ nárok na čiastku Odmeny vypočítanú nasledovným vzorcom

##### **VARm = (CRM-S \* NRM-S) + (CRVO \* NRVO)**

##### kde

##### **VARm** znamená výšku variabilnej čiastky Odmeny za poskytovanie služieb Konektivity za mesiac *m* v EUR bez DPH;

##### **CRM-S** znamená cenuza Konektivitu jedného (1) RM-S za jeden (1) mesiac vo výške [•],- EUR bez DPH podľa Rozpočtu;

##### **NRM-S** znamená najvyšší počet RM-S vo vzťahu ku ktorým boli poskytované služby Konektivity v danom kalendárnom mesiaci (maximum Rozsahu služby v danom mesiaci)

##### **CRVO** znamená cenuza Konektivity jedného (1) RM-RVO za jeden (1) mesiac vo výške [•],- EUR bez DPH podľa Rozpočtu;

##### **NRVO** znamená najvyšší počet RM-RVO vo vzťahu ku ktorým boli poskytované služby Konektivity v danom kalendárnom mesiaci (maximum Rozsahu služby v danom mesiaci)

##### ***m***znamená označenie kalendárneho mesiaca, za ktorý sa čiastka Odmeny za poskytovanie služieb Konektivity počíta

##### ponížené o všetky zľavy z Odmeny vypočítané podľa bodu 10.4 tejto Zmluvy a

#### za služby Rozvoja bude mať Poskytovateľ nárok na čiastky Odmeny vo výške stanovenej v príslušnej Objednávke;

#### za služby Implementácie Pilotného projektu podľa bodu 6.1(b) tejto Zmluvy bude mať Poskytovateľ nárok na čiastku Odmeny vo výške [•],- EUR bez DPH.

## Odmena a jej jednotlivé čiastky je konečná, jednostranne nemenná a sú v nej zahrnuté všetky oprávnené náklady Poskytovateľa súvisiace s plnením jeho povinností podľa tejto Zmluvy vrátane primeraného zisku. Tým nie je dotknuté ustanovenie bodu 13.16 tejto Zmluvy. Odmena a jej jednotlivé čiastky zahŕňa aj náklady Poskytovateľa vzniknuté v súvislosti s  daňou z finančných transakcií podľa zákona č. 279/2024 Z. z. o dani z finančných transakcií a o zmene a doplnení niektorých zákonov v znení neskorších predpisov. Poskytovateľ je oprávnený fakturovať iba skutočne dodané Tovary a poskytnuté Služby.

## K Odmene a jej jednotlivým čiastkam vyjadreným v eurách bez DPH bude Poskytovateľ fakturovať DPH v zmysle zákona vo výške platnej v čase fakturácie. Platiteľovi dane z pridanej hodnoty, ak si môže uplatniť odpočítanie dane z pridanej hodnoty, nemôže byť uznaný výdavok na úhradu dane z pridanej hodnoty, ktorú uhradí Objednávateľ z dôvodu prenesenej daňovej povinnosti podľa zákona č. 222/2004 Z. z. o dani z pridanej hodnoty v znení neskorších predpisov.

## Fakturácia jednotlivých čiastok Odmeny bude prebiehať nasledovne:

#### faktúru na čiastku Odmeny za dodanie Tovarov podľa bodu 13.1(a) až 13.1(c) tejto Zmluvy je Poskytovateľ oprávnený vystaviť najskôr v deň vystavenia Akceptačného protokolu k Tovarom podľa bodu 9.3.5 tejto Zmluvy;

#### faktúru na čiastku Odmeny za služby Riadiaceho systému podľa bodu 13.1(d) Zmluvy a služby Konektivity podľa bodu 13.1(e) Zmluvy je Poskytovateľ oprávnený a povinný vystaviť najneskôr do (10) kalendárnych dní po uplynutí kalendárneho mesiaca, za ktorý sa príslušné Služby fakturujú;

#### faktúru na čiastku Odmeny za Služby Rozvoja vo výške stanovenej v príslušnej Objednávke je Poskytovateľ oprávnený vystaviť najskôr v deň vystavenia Akceptačného protokolu k službám Rozvoja podľa príslušnej Objednávky.

## Bez ohľadu na ustanovenie bodu 13.4 tejto Zmluvy, nárok na čiastku Odmeny za dodanie Tovarov a ich inštaláciu v rámci Pilotného projektu a plnenie Služieb počas Pilotného projektu vznikne Poskytovateľovi až po vydaní Akceptačného protokolu o úspešnom vykonaní Pilotného projektu podľa bodu 6.2 tejto Zmluvy. Najskôr v deň vystavenia Akceptačného protokolu o úspešnom vykonaní Pilotného projektu je Poskytovateľ oprávnený vystaviť faktúru na Odmenu za úspešné vykonanie Pilotného projektu. Odmena Poskytovateľa za Pilotný projekt bude ponížená o výšku sankcie/sankcií podľa bodu 6.5 tejto Zmluvy.

## Každá vystavená faktúra bude okrem všeobecných náležitostí podľa zákona č. 222/2004 Z. z. o dani z pridanej hodnoty v znení neskorších predpisov obsahovať aj:

## číslo Zmluvy;

## predmet fakturácie;

## deň vzniku práva na zaplatenie Odmeny alebo jej čiastky;

## Odmenu alebo jej čiastku bez DPH;

## celkovú sumu DPH;

## celkovú sumu k úhrade a

## dátum splatnosti faktúry.

## Poskytovateľom vystavené faktúry budú obsahovať nasledovné prílohy:

#### Prílohou faktúry na čiastku Odmeny za dodanie Tovarov podľa bodov 13.1(a) a 13.1(c) tejto Zmluvy je Akceptačný protokol k Tovarom podľa bodu 9.3.5 tejto Zmluvy;

#### Prílohou faktúry na čiastku Odmeny za služby Riadiaceho systému podľa bodu 13.1(d) tejto Zmluvy a služby Konektivity podľa bodu 13.1(e) tejto Zmluvy je Vyhodnotenie poskytnutých služieb podľa bodu 10.5 tejto Zmluvy za mesiac za ktorý sa príslušné Služby fakturujú;

#### Prílohou faktúry na čiastku Odmeny za Služby Rozvoja podľa bodu 13.1(f) tejto Zmluvy je Akceptačný protokol k službám Rozvoja podľa bodu 12.6 tejto Zmluvy a

#### Prílohami faktúry na čiastku Odmeny za Pilotný projekt podľa bodu 13.5 tejto Zmluvy sú Akceptačné protokoly podľa bodov 6.1 a 6.2 tejto Zmluvy.

## Každá faktúra vystavená podľa bodu 13.4(b) Zmluvy bude okrem náležitostí uvedených v bode 13.6 tejto Zmluvy obsahovať samostatný rozpis

#### čiastky Odmeny za Služby osobitne za poskytovanie služieb Riadiaceho systému;

#### čiastky Odmeny za poskytovanie služieb Konektivity RM-S a RM-RVO vrátane spôsobu jej stanovenia v súlade s metodikou jej výpočtu podľa bodu 13.1(e) tejto Zmluvy a

#### osobitné vyjadrenie výpočtu a výšky zliav podľa bodu 10.4 tejto Zmluvy a/alebo pokút podľa bodu 6.5 tejto Zmluvy.

## Splatnosť každej faktúry podľa tejto Zmluvy je tridsať (30) dní od jej doručenia. Objednávateľ úhradu faktúry vykoná bezhotovostným prevodom na účet Poskytovateľa uvedený v záhlaví Zmluvy bez zálohovej platby. Za deň úhrady sa považuje deň odpísania zodpovedajúcej finančnej čiastky z bankového účtu Objednávateľa.

## Poskytovateľ berie na vedomie a súhlasí, že nie je oprávnený požadovať zaplatenie ceny na iný bankový účet než ten, ktorý je uvedený v záhlaví Zmluvy; k zmene bankového účtu, na ktorý bude Objednávateľ uhrádzať svoje splatné záväzky zo Zmluvy môže dôjsť iba uzavretím dodatku k Zmluve, predmetom ktorého bude zmena čísla IBAN a/alebo kódu SWIFT (BIC) bankového účtu Poskytovateľa v záhlaví Zmluvy.

## Poskytovateľ sa zaväzuje vystavené faktúry zaslať v textovo čitateľnom súbore vo formáte PDF elektronicky na e-mailovú adresu Objednávateľa: faktury@tsb.sk, a to bezodkladne po ich vystavení.

## V prípade, že faktúra vystavená Poskytovateľom nebude obsahovať všetky zákonom stanovené alebo Zmluvne dohodnuté náležitosti alebo bude obsahovať nesprávne alebo neúplné údaje, Objednávateľ má právo takúto faktúru vrátiť v lehote splatnosti Poskytovateľovi na jej doplnenie, resp. opravu a Poskytovateľ je povinný podľa charakteru nedostatku vystaviť novú, opravenú, resp. doplnenú faktúru s novou lehotou splatnosti.

## Poskytovateľ nie je oprávnený postúpiť žiadne pohľadávky ani iné práva vyplývajúce z tejto Zmluvy bez predchádzajúceho písomného súhlasu Objednávateľa. Poskytovateľ nie je oprávnený započítať svoje pohľadávky voči pohľadávkam Objednávateľa bez písomného súhlasu Objednávateľa.

## Poskytovateľ nie je oprávnený nárokovať si náhradu bankových a iných poplatkov týkajúcich sa úhrady fakturovanej Ceny.

## Zmluvné pokuty, či iné nároky (o. i. náklady na odstránenie vád podľa bodu 11.9 tejto Zmluvy) budú splatné na základe faktúr vystavených a preukázateľne doručených dotknutej Zmluvnej strane, pričom ustanovenia tohto článku Zmluvy sa aplikujú primerane. Zaplatením zmluvnej pokuty nárok na náhradu škody nie je dotknutý. Objednávateľ je oprávnený započítať ktorúkoľvek zmluvnú pokutu účtovanú Poskytovateľovi s existujúcim alebo budúcim záväzkom voči Poskytovateľovi, a to aj z iného existujúceho alebo budúceho zmluvného vzťahu.

## Poskytovateľ je oprávnený raz ročne (najneskôr vo februári) písomne oznámiť Objednávateľovi (komunikácia môže prebiehať aj e-mailom) zmenu Odmeny (resp. jej jednotlivých zložiek podľa bodu 13.1 (a) až (e) tejto Zmluvy) o sumu, zodpovedajúcu miere inflácie za celý skončený predchádzajúci kalendárny rok, zistenej na základe zmeny indexu spotrebiteľských cien z údajov publikovaných Štatistickým úradom SR na jeho web stránke ([www.statistics.sk](http://www.statistics.sk)) spravidla v časti „ukazovatele ekonomického vývoja“, údaj „harmonizovaný vývoj indexov spotrebiteľských cien“ (alebo akéhokoľvek indexu, ktorý uvedený index nahradí). Platí, že zmena podľa predchádzajúcej vety musí byť preukázaná bez zbytočných pochybností, a musí byť zdokladovaná cez nezávislú štátnu inštitúciu. Zmluvné strany sa zaväzujú v takom prípade uzatvoriť dodatok k Zmluve v súlade s ustanoveniami § 18 Zákona o verejnom obstarávaní. Prvé zvýšenie Ceny je prípustné najskôr k 1.1.2026. Prechádzajúce ustanovenia tejto Zmluvy tým nie sú dotknuté.

## Ak dôjde k preukázateľnému nárastu ceny určitej položky (napr. licencie alebo inej významnej nákladovej položky), ktorá tvorí časť Odmeny, na základe objektívnej skutočnosti, ktorú Poskytovateľ nevie ovplyvniť (napr. legislatívne zmeny, globálne ekonomické faktory ovplyvňujúce náklady), a ak tento nárast nákladov preukázateľne prekročí 10% oproti aktuálnej hodnote tejto nákladovej položky platnej v čase uzavretia Zmluvy, má Poskytovateľ právo iniciovať rokovania o úprave danej časti Odmeny. Objednávateľ je povinný sa rokovania zúčastniť a strany sa zaväzujú viesť rokovania v dobrej viere s cieľom dosiahnuť dohodu o primeranej úprave ceny danej časti Odmeny, ak je táto úprava v súlade s ustanovením § 18 ods. 1 písm. c) Zákona o verejnom obstarávaní.

## V prípade zmeny licenčnej politiky zo strany poskytovateľa softvéru, ktorého má Poskytovateľ zazmluvneného pre poskytovanie Služieb, najmä zavedením povinných poplatkov alebo obmedzením jeho používania, úpravy modelu distribúcie softvéru alebo iných obmedzení jeho používania, ktoré Poskytovateľ nemôže ovplyvniť, je Poskytovateľ oprávnený navrhnúť úpravu tej časti Odmeny, ktorej sa daná skutočnosť týka a Objednávateľ je povinný rokovať o tomto návrhu. Poskytovateľ je povinný predložiť všetky doklady a dokumenty, z ktorých vyplývajú skutočnosti podľa prvej vety tohto bodu Zmluvy a aj podrobnú cenovú kalkuláciu pôvodných nákladov a touto zmenou upravených nákladov, ktoré tvoria časť Odmeny. Ak sa Zmluvné strany nedohodnú a nové podmienky znemožnia alebo výrazne sťažia poskytovanie Služieb, môžu Zmluvné strany rokovať o úprave rozsahu Služieb alebo o alternatívnom riešení, pričom takéto riešenie musí byť finančne vyčíslené a jeho akceptácia nemôže byť pre Objednávateľa finančne nákladnejšia oproti poskytovaniu Služieb pôvodným spôsobom. Dohodnuté zmeny budú zapracované dodatkom k Zmluve, ktorý musí byť vyhotovený v súlade s ustanovením § 18 Zákona o verejnom obstarávaní.

# Odškodnenie a sankcie

## Poskytovateľ zodpovedá výlučne za náhradu skutočnej škody spôsobenej Objednávateľovi alebo inému subjektu, ktorá vznikne Objednávateľovi alebo inému subjektu, na veciach a akomkoľvek inom majetku a/alebo na zdraví osôb, v rozsahu v akom toto poškodenie alebo strata vyplýva z dôvodov užívania Tovarov a poskytovania Služieb alebo ak sa dá pripísať akejkoľvek nedbanlivosti, úmyselnému činu alebo porušeniu Zmluvy zo strany Poskytovateľa. Zodpovednosť Poskytovateľa za nepriame škody (najmä ušlý zisk) je týmto vylúčená.

## Celková zodpovednosť Poskytovateľa podľa tejto Zmluvy, najmä jej bodu 14.1, za akúkoľvek a všetku škodu spôsobenú Objednávateľovi v tom ktorom kalendárnom roku je obmedzená na sumu zodpovedajúcu hodnote 20% Odmeny alebo jej čiastky (bez DPH), ktorú v danom roku Poskytovateľ fakturoval Objednávateľovi, najviac však sumu dvestotisíc (200.000,-) EUR.

## Škodou sa rozumie aj akákoľvek právoplatne uložená sankcia alebo pokuta Objednávateľovi zo strany orgánov verejnej moci, (orgánov štátnej správy a orgánov samosprávy) za porušenia akýchkoľvek povinností súvisiacich s plnením Zmluvy, za ktoré nesie zodpovednosť Poskytovateľ alebo jeho Subdodávateľ, či iný subjekt, ktorý Poskytovateľ poveril plnením časti predmetu Zmluvy.

## Zmluvné strany v plnom rozsahu zodpovedajú za škodu, ktorá vznikne druhej Zmluvnej strane v dôsledku nepravdivosti vyhlásení a tvrdení jednej alebo druhej Zmluvnej strany uvedených v tejto Zmluve.

## V prípade, že nastane niektorá z nižšie uvedených okolností, má Objednávateľ (nad rámec iných nárokov vyplývajúcich z tejto Zmluvy) nárok požadovať od Poskytovateľa zaplatenie a Poskytovateľ je v prípade uplatnenia takého nároku zo strany Objednávateľa povinný Objednávateľovi zaplatiť nasledovné zmluvné pokuty (pre vylúčenie pochybností, pre každý prípad, kedy nastane akákoľvek z nižšie uvedených okolností, t. j. kedykoľvek aj opakovane):

#### v prípade omeškania s dodaním alebo inštaláciou Tovaru (okrem prípadov uvedených v bode 6.5 Zmluvy, pre ktoré platia osobitné podmienky uvedené v bode 6.5 Zmluvy) má Objednávateľ nárok na zaplatenie zmluvnej pokuty vo výške 0,1% z čiastky Odmeny za dodanie Tovaru, s ktorého dodaním sa Poskytovateľ dostal do omeškania, a to za každý aj začatý deň omeškania, najviac však do výšky 5% z čiastky Odmeny za dodanie Tovaru, s ktorého dodaním sa Poskytovateľ dostal do omeškania;

#### v prípade omeškania s dodaním služieb Rozvoja podľa príslušnej Objednávky má Objednávateľ nárok na zaplatenie zmluvnej pokuty vo výške 0,1% z čiastky Odmeny za služby Rozvoja podľa príslušnej Objednávky, a to za každý aj začatý deň omeškania, najviac však do výšky 5% z čiastky Odmeny za služby Rozvoja podľa príslušnej Objednávky;

#### v prípade, že Poskytovateľ poruší túto Zmluvu spôsobom, ktorý znamená podstatné porušenie Zmluvy podľa niektorého z článkov tejto Zmluvy okrem prípadov uvedených v bode 6.5 Zmluvy (pre ktoré platia osobitné podmienky uvedené v bode 6.5 Zmluvy) má Objednávateľ nárok na zaplatenie zmluvnej pokuty vo výške 1% z celkovej (maximálnej) čiastky Odmeny podľa Rozpočtu, ak si Objednávateľ tento nárok písomne uplatní u Poskytovateľa do tridsiatich (30) dní odo dňa kedy sa o tomto porušení Objednávateľ dozvie.

#### v prípade, ak Poskytovateľ zadá určitú časť plnenia tejto Zmluvy Subdodávateľovi v rozpore s postupom podľa bodu 15 tejto Zmluvy má Objednávateľ nárok na zaplatenie zmluvnej pokuty vo výške desaťtisíc (10 000,-) EUR, ak si Objednávateľ tento nárok písomne uplatní u Poskytovateľa do tridsiatich (30) dní odo dňa kedy sa o tomto porušení Objednávateľ dozvie.

#### V prípade, ak Poskytovateľ vykonáva vybrané odborné činností v rámci plnenia tejto Zmluvy, ktoré má vykonávať výlučne prostredníctvom Odborníkov, prostredníctvom iných osôb, alebo v prípade, ak Poskytovateľ viac nedisponuje kapacitami Odborníka, a nemá zabezpečené nahradenie kapacity Odborníka iným Odborníkom postupom podľa bodu 16 tejto Zmluvy, má Objednávateľ nárok na zaplatenie zmluvnej pokuty vo výške jedentisíc (1 000,-) EUR, a to za každý aj začatý deň kedy toto porušenie Zmluvy trvá, maximálne však do výšky päťdesiattisíc (50.000,-) EUR za dané porušenie Zmluvy.

#### v prípade, ak Poskytovateľ porušuje túto Zmluvu iným spôsobom a toto porušenie neodstráni ani na osobitnú výzvu Objednávateľa v náhradnej lehote, ktorá nesmie byť kratšia ako sedem (7) dní, má Objednávateľ nárok na zaplatenie zmluvnej pokuty vo výške tristo (300,-) EUR, a to za každý aj začatý deň kedy toto porušenie Zmluvy trvá, maximálne však do výšky tridsaťtisíc (30.000,-) EUR za dané porušenie Zmluvy.

## Zmluvná strana má v prípade neuhradenia faktúry druhou Zmluvnou stranou v lehote podľa bodu 13.9 tejto Zmluvy nárok požadovať od povinnej Zmluvnej strany zaplatenie zmluvnej pokuty vo výške 0,1% z čiastky Odmeny, ktorá je predmetom príslušnej faktúry, a to za každý, aj začatý deň omeškania.

## Zaplatením zmluvnej pokuty na základe tejto Zmluvy nezaniká povinnosť splniť zabezpečený záväzok. Celková výška akýchkoľvek a všetkých zmluvných pokút, ktoré môže Objednávateľ požadovať a/alebo uplatniť voči Poskytovateľovi na základe tejto Zmluvy, nemôže presiahnuť sumu dva milióny (2.000.000,-) EUR. Po dosiahnutí tohto limitu zaniká akékoľvek právo Objednávateľa požadovať a/alebo uplatniť  ďalšiu  zmluvnú pokutu alebo zmluvnú pokutu nad uvedený limit voči Poskytovateľovi podľa tejto Zmluvy.

# Subdodávatelia

## Poskytovateľ je oprávnený plnením vybraných častí tejto Zmluvy poveriť svojich Subdodávateľov. Zoznam Subdodávateľov známych v čase uzatvorenia tejto Zmluvy tvorí Prílohu č. 4 tejto Zmluvy. V zozname Subdodávateľov sa uvádza podiel plnenia každého Subdodávateľa z celkovej ceny plnenia a údaje o osobe oprávnenej konať za Subdodávateľa v rozsahu meno a priezvisko, adresa pobytu, dátum narodenia. Každý Subdodávateľ musí (ak má povinnosť) byť riadne zapísaný v registri partnerov verejného sektora podľa Zákona o RPVS.

## V prípade, ak má počas plnenia Zmluvy Poskytovateľ záujem zmeniť alebo doplniť svojich Subdodávateľov, budú sa uplatňovať nasledovné pravidlá:

#### nový navrhovaný Subdodávateľ, ktorého sa týka návrh na zmenu, musí (ak má povinnosť) byť riadne zapísaný v registri partnerov verejného sektora podľa Zákona o RPVS;

#### nový navrhovaný Subdodávateľ, musí byť schopný realizovať príslušnú časť predmetu zákazky v súlade s touto Zmluvou a musí spĺňať minimálne podmienky kladené na Subdodávateľov v zmysle Súťažných podkladov a tejto Zmluvy (ak boli stanovené);

#### Subdodávateľ nesmie byť vo vzťahu k Objednávateľovi v Konflikte záujmov a medzi Subdodávateľom a Objednávateľom nesmie byť vedené žiadne civilné sporové ani iné súdne konanie, pokiaľ nie je zrejmé, že takéto súdne konanie nemôže žiadnym negatívnym spôsobom ovplyvniť plnenie tejto Zmluvy alebo nemôže znamenať Konflikt záujmov;

#### Poskytovateľ oznámi Objednávateľovi návrh na zmenu Subdodávateľa spolu s predložením dokladov preukazujúcich splnenie podmienok uvedených vyššie.

## Návrh na zmenu Subdodávateľa spolu s dokladmi podľa bodu 15.2(d) tejto Zmluvy a aktualizovaným znením zoznamu Subdodávateľov musí Poskytovateľ predložiť Objednávateľovi najneskôr desať (10) dní pred začatím plánovanej subdodávky. Objednávateľ má právo zmenu alebo doplnenie Subdodávateľa odmietnuť, ak nie sú splnené podmienky uvedené v bode 15.2 tejto Zmluvy.

## Pre vylúčenie pochybností sa Zmluvné strany dohodli, že pre zmenu alebo doplnenie Subdodávateľov nie je potrebné uzatvárať dodatok k tejto Zmluve, pokiaľ bude dodržaný postup podľa tohto bodu Zmluvy.

## V prípade, ak Poskytovateľ využije na plnenie ktorejkoľvek povinnosti podľa tejto Zmluvy Subdodávateľa, Poskytovateľ za konanie Subdodávateľa voči Objednávateľovi zodpovedá, ako keby plnenie vykonával sám.

# Odborníci

## Poskytovateľ sa zaväzuje, že výkon odborných činností v rámci plnenia tejto Zmluvy bude vykonávať výlučne prostredníctvom Odborníkov, prostredníctvom ktorých preukazoval splnenie podmienok účasti technickej spôsobilosti vo Verejnom obstarávaní. Zoznam jednotlivých Odborníkov v čase uzatvorenia tejto Zmluvy tvorí obsah Prílohy č. 5 tejto Zmluvy.

## V rámci plnenia tejto Zmluvy budú jednotliví Odborníci zastávať a vykonávať nasledovné funkcie a činnosti:

#### [•]

## V prípade, ak chce Poskytovateľ nahradiť niektorého z Odborníkov, takéto nahradenie je možné výlučne so súhlasom Objednávateľa. Objednávateľ takýto súhlas bezdôvodne neodoprie, avšak platí, že novo navrhovaný Odborník musí spĺňať rovnakú odbornú spôsobilosť, ako je spôsobilosť, ktorej splnenie preukazoval Odborník, ktorý sa nahrádza. Spôsobilosť nového Odborníka Poskytovateľ preukazuje spôsobom, akým spôsobilosť preukazoval pôvodný Odborník vo Verejnom obstarávaní.

## Pre vylúčenie pochybností sa Zmluvné strany dohodli, že pre zmenu alebo doplnenie Odborníka nie je potrebné uzatvárať dodatok k tejto Zmluve pokiaľ bude dodržaný postup podľa tohto bodu Zmluvy.

# Práva duševného vlastníctva a softwarové vybavenie a podpora

## Ak akákoľvek časť predmetu plnenia podľa tejto Zmluvy bude mať povahu autorského diela v zmysle Autorského zákona a/alebo ak si akákoľvek časť plnenia tejto Zmluvy (najmä poskytovanie, resp. užívanie Služieb zo strany Objednávateľa) bude vyžadovať udelenie akejkoľvek licencie, tak platí, že Poskytovateľ udeľuje Objednávateľovi všetky licencie potrebné na riadne užívanie Služieb v súlade s účelom tejto Zmluvy, pričom tieto licencie budú platné minimálne po dobu poskytovania Služieb.

## Poskytovateľ vyhlasuje, že dodaním

##### akéhokoľvek softwarového či systémového vybavenia poskytnutého na základe tejto Zmluvy a

##### akéhokoľvek technického alebo akéhokoľvek iného zariadenia, ktoré je súčasťou poskytovania Služieb nedochádza k porušovaniu ani ohrozovaniu žiadnych práv duševného vlastníctva tretích osôb vrátane práv priemyselného vlastníctva a iných obdobných práv. Poskytovateľ odškodní a ochráni Objednávateľa pred akýmikoľvek prípadnými nárokmi tretích strán voči Objednávateľovi v súvislosti s poskytovaním Služieb.

## Licencie alebo iné oprávnenia na používanie softvérových komponentov (vrátane softvéru, platformy IoT, operačného systému, databáz a podobne), ktoré nie sú vyvíjané a nepredstavujú nové autorské dielo vytvorené špeciálne pre účely tejto Zmluvy, budú Objednávateľovi udelené iba v rozsahu nevyhnutnom na riadne užívanie Služieb podľa Zmluvy. Tento softvér a súvisiace komponenty môžu byť súčasťou riešení poskytovaných Poskytovateľom aj iným zákazníkom.

## Poskytovateľ sa zaväzuje, že zabezpečí akékoľvek a všetky potrebné licencie či iné súhlasy od akýchkoľvek výrobcov a prevádzkovateľov systémov, softwarov, zariadení, či akýchkoľvek iných osôb, potrebné pre poskytovanie Služieb.

## Objednávateľ akceptovaním Služieb nepreberá žiadnu zodpovednosť za prípadné porušenie akýchkoľvek majetkových a/alebo autorských a priemyselných práv tretích osôb Poskytovateľom v súvislosti s plnením tejto Zmluvy. Poskytovateľ nezodpovedá za škody vzniknuté v dôsledku porušenia licenčných podmienok zo strany Objednávateľa alebo konania Objednávateľa v rozpore s dohodnutými licenčnými podmienkami, najmä ak dôjde k predaju, prenájmu alebo akémukoľvek poskytnutiu celého riešenia alebo jeho časti tretím stranám zo strany Objednávateľa. Obmedzenie podľa predchádzajúcej vety sa netýka predaja, prenájmu alebo akéhokoľvek poskytnutia celého riešenia alebo jeho časti Hlavnému mestu SR Bratislava alebo organizáciám v jeho zriaďovateľskej a/alebo zakladateľskej pôsobnosti, resp. spoločnostiam s majetkovou účasťou Hlavného mesta SR Bratislavy, o takomto kroku však musí Objednávateľ bezodkladne informovať Poskytovateľa.

## Poskytovateľ sa zaväzuje Objednávateľa odškodniť pred každým nárokom tretej osoby z porušenia akéhokoľvek patentového práva, registrovaného návrhu, autorského práva, ochrannej známky, obchodného záväzku, obchodného tajomstva, alebo iných duševných a priemyselných práv súvisiacich s poskytovaním a užívaním Služieb.

# Trvanie a ukončenie zmluvy

## Táto Zmluva nadobúda platnosť dňom jej podpisu oprávnenými osobami všetkých Zmluvných strán a účinnosť v deň nasledujúci po dni jej zverejnenia v súlade s platnými Právnymi predpismi. Táto Zmluva sa uzatvára na dobu určitú, a to odo dňa jej uzavretia do posledného dňa Obdobia plnenia Projektu.

## Túto Zmluvu je možné predčasne ukončiť

#### dohodou Zmluvných strán;

#### odstúpením od tejto Zmluvy niektorou zo Zmluvných strán v súlade s podmienkami tejto Zmluvy; alebo

#### výpoveďou Objednávateľa.

## Objednávateľ je oprávnený odstúpiť od tejto Zmluvy ako celku v nasledovných prípadoch, ktoré znamenajú podstatné porušenie Zmluvy:

#### ak sa preukáže, že Poskytovateľ v ponuke vo Verejnom obstarávaní predložil nepravdivé doklady alebo uviedol nepravdivé, neúplné alebo skreslené údaje, ktorými preukazoval splnenie podmienok účasti a tieto mali vplyv na vyhodnotenie splnenia podmienok účasti alebo výber úspešného uchádzača vo Verejnom obstarávaní; to neplatí, ak mal Objednávateľ možnosť nepravdivosť, neúplnosť alebo skreslenosť údajov zistiť ešte pred uzatvorením Zmluvy a/alebo ak k takému zisteniu dôjde viac ako jeden (1) rok od uzatvorenia tejto Zmluvy;

#### V prípade, ak Poskytovateľ bude v omeškaní s dodaním RM-S a/alebo dodaním a inštaláciou RM-RVO v objeme najmenej 20% príslušného druhu Tovaru o viac ako šesťdesiat (60) kalendárnych dní;

#### ak konanie Poskytovateľa predstavuje vo vzťahu k Zmluve ako celku porušenie Zmluvy v rozsahu predpokladanom ustanovením § 345 ods. 2 Obchodného zákonníka, v prípadoch podľa ustanovení § 19 Zákona o verejnom obstarávaní, ustanovenia § 15 Zákona o RPVS, resp. v ostatných prípadoch, kedy tak ustanovujú osobitné Právne predpisy;

#### v prípade nedodržania garantovanej úrovne dostupnosti Služieb podľa bodu 10.3 tejto Zmluvy ak dôjde k výpadku dostupnosti Služieb Riadiaceho systému a/alebo služieb Konektivity pričom:

##### V prípade Služieb Riadiaceho systému: výpadok presiahne garantovanú dostupnosť o viac ako 10% za kalendárny mesiac, pričom dôjde k preukázateľnému negatívnemu vplyvu na funkčnosť systému a tento stav nastane viac ako dvakrát (2) za posledných dvanásť (12) mesiacov.

##### V prípade Služieb Konektivity:

#### a) Výpadok dostupnosti služby Konektivity pre RM-S presiahne garantovanú dostupnosť o viac ako 20% za kalendárny mesiac, pričom dôjde k súčasnému a preukázateľnému výpadku Kategórie A (Kritický incident), na viacerých jednotkách RM-S, ktorý ovplyvní schopnosť Objednávateľa využívať Službu v zmysle tejto Zmluvy alebo

#### b) Výpadok dostupnosti služby Konektivity pre RM-RVO presiahne garantovanú dostupnosť o viac ako 20% za kalendárny mesiac, pričom tento výpadok spôsobí Kritický incident, to znamená, preukázateľné zhoršenie prevádzky služieb Objednávateľa.

#### v prípade, ak Poskytovateľ porušuje túto Zmluvu iným spôsobom a toto porušenie neodstráni ani na osobitnú výzvu Objednávateľa v náhradnej lehote, ktorá nesmie byť kratšia ako sedem (7) kalendárnych dní, viac ako dvakrát (2) za posledných dvanásť (12) mesiacov.

## Poskytovateľ môže odstúpiť od tejto Zmluvy v nasledovných prípadoch a v nasledovnom rozsahu:

#### ak je Objednávateľ v omeškaní s úhradou akejkoľvek čiastky Odmeny za Služby presahujúcej hodnotu jedentisíc (1000,-) EUR o viac ako šesťdesiat (60) kalendárnych dní a túto čiastku neuhradí ani po doručení upozornenia na toto omeškanie a osobitnej výzvy na jej zaplatenie v dodatočnej lehote nie kratšej ako desať (10) kalendárnych dní;

#### ak konanie Objednávateľa predstavuje porušenie Zmluvy v rozsahu predpokladanom ustanovením § 345 ods. 2 Obchodného zákonníka.

## Odstúpenie od tejto Zmluvy sa uskutočňuje písomným oznámením adresovaným druhej Zmluvnej strane. Na vysporiadanie práv a povinností pre prípad odstúpenia od Zmluvy sa použijú všeobecné ustanovenia Obchodného zákonníka.

## Objednávateľ je oprávnený ukončiť túto Zmluvu výpoveďou v nasledovných prípadoch a za nasledovných podmienok:

#### Objednávateľ je oprávnený vypovedať túto Zmluvu aj bez uvedenia dôvodu v čase od vydania Akceptačného protokolu o úspešnom vykonaní Pilotného projektu do uplynutia desiatich (10) pracovných dní odo dňa vydania Akceptačného protokolu o úspešnom vykonaní Pilotného projektu. Možnosť výpovede podľa tohto bodu tiež zaniká vystavením prvej Objednávky na akýkoľvek rozsah Základného rozsahu služby po úspešnom vykonaní Pilotného projektu. V prípade výpovede podľa tohto bodu je výpovedná doba jeden (1) mesiac odo dňa doručenia Výpovede. Výpoveď podľa tohto ustanovenia Zmluvy nemá vplyv na povinnosť Objednávateľa uhradiť svoje záväzky voči Poskytovateľovi plynúce z realizácie Pilotného projektu. Objednávateľ je v takom prípade povinný zaplatiť Poskytovateľovi kompenzáciu vo výške súčtu:

##### sumy tridsaťtisíc (30 000,-) EUR bez DPH a

##### čiastkovej Odmeny za dodané plnenia (tovarov, Služieb, iných plnení, ktoré Poskytovateľ dodal Objednávateľovi počas Pilotného projektu), ostatné ustanovenia tejto Zmluvy tým nie sú dotknuté.

#### Objednávateľ je oprávnený vypovedať túto Zmluvu aj bez uvedenia dôvodu v prípade ak už došlo k splneniu tejto Zmluvy v rozsahu Fixnej časti základného rozsahu projektu.

## V prípade Výpovede zo Zmluvy zostávajú všetky nároky Zmluvných strán, ktoré vznikli až do uplynutia výpovednej lehoty zachované v súlade s touto Zmluvou, a to aj po skončení jej účinnosti.

# Komunikácia a oprávnené osoby

## Zmluvné strany sa dohodli, že na účely vzájomnej komunikácie pre účely plnenia Zmluvy si bezodkladne po nadobudnutí tejto Zmluvy písomne oznámia kontaktné osoby, ktoré budú komunikovať v príslušných otázkach týkajúcich sa plnenia tejto Zmluvy.

## Všetky oznámenia, žiadosti, požiadavky a ostatná komunikácia, ktoré sa vyžadujú alebo sú v tejto Zmluve inak predpokladané, musia byť v písomnej forme, v slovenskom jazyku, pokiaľ sa Zmluvné strany nedohodnú inak, a budú sa doručovať jedným alebo viacerými z nasledujúcich spôsobov, pričom sa budú považovať za riadne doručené, ak:

#### budú doručované osobne, pri prijatí alebo odmietnutí prevzatia;

#### ak to nie je vylúčené podľa niektorého ustanovenia tejto Zmluvy tak budú zasielané elektronickou poštou (e-mailom), v momente, kedy systém elektronickej pošty odosielateľa alebo príjemcu pošle na e-mailovú adresu odosielateľa potvrdenie o doručení elektronickej pošty do systému elektronickej pošty príjemcu, pričom v prípade, ak takéto potvrdenie bude doručené na adresu odosielateľa mimo pracovný deň alebo v pracovný deň po bežnom pracovnom čase, za čas doručenia sa bude považovať najbližší nasledujúci pracovný deň;

#### budú doručované kuriérskou službou, štvrtý pracovný deň po dátume odovzdania kuriérskej službe na prepravu, alebo v prípade skoršieho doručenia, k dátumu doručenia príjemcovi na základe potvrdenia odosielateľovi kuriérskou službou; alebo

#### budú doručované ako doporučená zásielka, prevzatím, odmietnutím prevzatia alebo prvý pracovný deň po tom, čo pošta vráti komunikáciu odosielajúcej strane ako nedoručenú.

## Všetky oznámenia, žiadosti, požiadavky a ostatná komunikácia budú adresované na príslušné adresy sídla Zmluvných strán a/alebo adresy Zmluvných strán uvedené v záhlaví tejto Zmluvy a zároveň kontaktným osobám, ktoré si Zmluvné strany písomne oznámia bezodkladne po nadobudnutí účinnosti tejto Zmluvy.

## Podľa tejto Zmluvy nie je účinne možné doručiť e-mailom podľa bodu 19.2(b) tejto Zmluvy žiadne odstúpenie od Zmluvy.

# Mlčanlivosť a dôverné informácie

## Zmluvné strany sú povinné zachovávať mlčanlivosť o akýchkoľvek informáciách a údajoch (bez ohľadu na to, či sú také údaje alebo informácie komerčnej, marketingovej, finančnej, technickej alebo inej povahy, know-how), ktoré druhá Zmluvná strana označí za dôverné alebo ako predmet obchodného tajomstva a sú pre takéto údaje a informácie naplnené všetky zákonné predpoklady pre ich vnímanie ako obchodného tajomstva (ďalej aj ako „**Dôverné informácie**“).

## Zmluvné strany sa zaväzujú zachovávať mlčanlivosť o Dôverných informáciách, používať Dôverné informácie výlučne na účely plnenia Zmluvy, neposkytnúť a nesprístupniť Dôverné informácie tretím osobám a prijať všetky potrebné opatrenia na ochranu a zabezpečenie Dôverných informácií pred ich zverejnením alebo poskytnutím tretej osobe. Toto ustanovenie sa nebude vzťahovať na poskytnutie informácií v prípade, ak:

#### ide o zverejnenie samotného textu Zmluvy alebo iných informácií, ktoré sa získali za verejné financie alebo sa týkajú používania verejných financií a ktoré Objednávateľ zverejňuje z dôvodu transparentnosti podľa Právnych predpisov;

#### to bude potrebné pre plnenie jej povinností podľa tejto Zmluvy;

#### na to bude povinná podľa právneho predpisu alebo podľa vykonateľného rozhodnutia, opatrenia alebo výzvy príslušného orgánu verejnej moci;

#### to bude potrebné v súdnych, rozhodcovských, správnych a iných obdobných konaniach;

#### treťou osobou bude právny alebo daňový poradca, audítor, banka, pobočka zahraničnej banky, ich poradcovia, alebo iný poradca Zmluvnej strany, ktorý zároveň vo vzťahu k poskytnutým alebo sprístupneným informáciám bude mať zákonom uloženú alebo zmluvne dohodnutú povinnosť zachovávania mlčanlivosti;

#### treťou osobou bude osoba, ktorá má vo vzťahu k Zmluvnej strane postavenie ovládajúcej osoby alebo ovládanej osoby podľa príslušných ustanovení Obchodného zákonníka.

## Zmluvné strany sa dohodli, že obsah Zmluvy, vrátane obsahu všetkých jej príloh, je verejný a nevzťahujú sa naň ustanovenia o ochrane informácií ako to ustanovuje bod 20.2 tejto Zmluvy.

## Povinnosť zachovávať mlčanlivosť podľa tohto bodu zostáva v platnosti aj po ukončení platnosti tejto Zmluvy.

# Konflikt záujmov

## Poskytovateľ vyvinie všetko úsilie a príjme všetky nevyhnutné opatrenia, aby on a jeho Subdodávatelia zabránili akejkoľvek situácii, kedy by plnenie tejto Zmluvy malo alebo mohlo byť ohrozené z dôvodu ekonomických, politických, národnostných, rodinných alebo akýchkoľvek iných obdobných väzieb alebo inej formy spoločného záujmu (ďalej aj ako „**Konflikt záujmov**“).

## V prípade výskytu akejkoľvek situácie, kedy by nastal alebo by taká situácia smerovala k tomu, že nastane Konflikt záujmov, Poskytovateľ je o tom povinný bezodkladne informovať Objednávateľa v písomnej forme. Poskytovateľ príjme všetky nevyhnutné kroky k tomu, aby bol Konflikt záujmov odvrátený alebo odstránený.

# Zmeny a dodatky

## Zmluvu je možné dopĺňať alebo meniť iba v súlade s touto Zmluvou a písomnými dodatkami podpísanými oprávnenými zástupcami oboch Zmluvných strán.

## Zmluvné strany sa podľa ustanovenia § 18 ods. 1 písm. a) Zákona o verejnom obstarávaní dohodli, že v prípade budúcej dohody Zmluvných strán je možné túto Zmluvu nad rámec Rozsahu Pilotného projektu a Základného rozsahu projektu rozšíriť o

#### akúkoľvek časť vecného rozsahu podľa bodu 5.2.3(a) Zmluvy; a/alebo

#### trvanie Obdobia plnenia projektu o ďalších maximálne päť (5) rokov;

#### najviac však do úrovne Maximálneho rozsahu projektu.

## Vyhradená zmena Rozsahu projektu podľa bodu 22.2 Zmluvy môže byť vykonaná iba za predpokladu, že čiastky Odmeny za plnenie Rozšíreného rozsahu projektu budú určené podľa Rozpočtu a jeho prípadnej úprave v súlade s touto Zmluvou a vo vzťahu k plneniam podľa Rozšíreného rozsahu projektu sa budú uplatňovať všetky záruky a záväzky podľa tejto Zmluvy v rovnakom rozsahu ako vo vzťahu k pôvodnému Rozsahu projektu podľa ustanovení tejto Zmluvy.

# Poistenie

## Poskytovateľ je povinný odo dňa uzatvorenia tejto Zmluvy až do ukončenia Obdobia plnenia Projektu udržiavať v platnosti poistnú zmluvu na poistenie zodpovednosti za škodu pri výkone podnikateľskej činnosti (pri realizovaní Projektu) na poistnú sumu minimálne jeden milión (1 000 000,-) EUR.

## Poskytovateľ sa zaväzuje predložiť poistné dokumenty preukazujúce splnenie jeho povinnosti podľa bodu 23.1 bezodkladne na výzvu Objednávateľa.

# Záverečné ustanovenia

## Práva a povinnosti Zmluvných strán neupravené v tejto Zmluve sa riadia príslušnými ustanoveniami Obchodného zákonníka a ostatných všeobecne záväzných Právnych predpisov platných a účinných v Slovenskej republike.

## Zmluva nadobúda platnosť momentom jej podpisu všetkými Zmluvnými stranami a účinnosť v deň nasledujúci po dni jej zverejnenia v súlade s ustanovením § 47a zákona č. 40/1964 Zb. Občiansky zákonník v znení neskorších predpisov a ustanovenia § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

## Ak Zmluvná strana neuplatní niektoré svoje oprávnenie podľa tejto Zmluvy, alebo ak si nevyžiada plnenie niektorého z ustanovení tejto Zmluvy od druhej Zmluvnej strany, nebude sa to vykladať ako súčasné alebo budúce vzdanie sa práva z tejto Zmluvy, ani to nebude mať vplyv na možnosť Zmluvnej strany následne si uplatňovať akékoľvek práva z tejto Zmluvy.

## Každé ustanovenie tejto Zmluvy sa, pokiaľ je to možné, vykladá tak, aby bolo účinné a platné podľa platných Právnych predpisov. Pokiaľ by však niektoré ustanovenie tejto Zmluvy bolo podľa platných právnych predpisov nevymáhateľné alebo neplatné, nedotkne sa to platnosti alebo vymáhateľnosti ostatných ustanovení tejto Zmluvy, ktoré budú i naďalej záväzné a v plnom rozsahu platné a účinné. V prípade takejto nevymáhateľnosti alebo neplatnosti budú Zmluvné strany v dobrej viere rokovať, aby sa dohodli na úpravách alebo dodatkoch k tejto Zmluve, ktoré sú potrebné na realizáciu zámerov tejto Zmluvy a ktoré si vyžaduje takáto neplatnosť alebo nevymáhateľnosť.

## Zmluvné strany pre prípad sporu majúci pôvod v tejto Zmluve určujú právomoc a príslušnosť súdov Slovenskej republiky pre právoplatné rozhodnutie predmetného sporu, pričom pre rozhodnutie sa použijú hmotnoprávne a procesnoprávne predpisy platné v Slovenskej republike.

## Pred predložením sporu príslušnému súdu sa však Zmluvné strany pokúsia dosiahnuť mimosúdne vyriešenie spornej veci.

## Táto Zmluva je vyhotovená v štyroch (4) vyhotoveniach s povahou originálu, po dvoch (2) vyhotoveniach pre každú Zmluvnú stranu.

## Neoddeliteľnú súčasť tejto Zmluvy tvoria nasledovné prílohy:

Príloha č. 1 Technická špecifikácia totožné s Opisom predmetu zákazky, ktorý tvorí prílohu č. 1 súťažných podkladov vo Verejnom obstarávaní

Príloha č. 2 Rozpočet – totožné s Návrhom na plnenie kritérií predloženým Poskytovateľom v konečnej ponuke vo Verejnom obstarávaní

Príloha č. 3 Ponuka Poskytovateľa – doklady a dokumenty predložené Poskytovateľom v konečnej ponuke vo Verejnom obstarávaní, okrem Návrhu na plnenie kritérií

Príloha č. 4 Zoznam Subdodávateľov

Príloha č. 5 Zoznam Odborníkov

Zmluvné strany vyhlasujú, že si Zmluvu prečítali, jej zneniu porozumeli, že znenie Zmluvy je určité   
a zrozumiteľné, že obsah Zmluvy je v súlade s ich skutočnou a slobodnou vôľou a na dôkaz vyššie uvedeného Zmluvné strany túto Zmluvu podpisujú.

|  |  |
| --- | --- |
| V [●] dňa [●]  Za Objednávateľa  \_\_\_\_\_\_\_\_\_\_\_\_\_\_\_\_\_\_\_\_\_  [●] | V [●] dňa [●]  Za Poskytovateľa:  \_\_\_\_\_\_\_\_\_\_\_\_\_\_\_\_\_\_\_\_\_  [●] |

1. Hodnota bude vyjadrená fixným číslom určeným ako 0,3% z čiastky Odmeny, na ktorú by Poskytovateľovi vznikol nárok   
   za úspešné vykonanie Pilotného projektu. [↑](#footnote-ref-2)
2. Hodnota bude vyjadrená fixným číslom určeným ako 50% z čiastky Odmeny, na ktorú by Poskytovateľovi vznikol nárok   
   za úspešné vykonanie Pilotného projektu. [↑](#footnote-ref-3)
3. Hodnota bude vyjadrená fixným číslom určeným ako 50% z čiastky Odmeny, na ktorú by Poskytovateľovi vznikol nárok   
   za úspešné vykonanie Pilotného projektu. [↑](#footnote-ref-4)
4. Hodnota bude vyjadrená fixným číslom určeným ako 100% z čiastky Odmeny, na ktorú by Poskytovateľovi vznikol nárok   
   za úspešné vykonanie Pilotného projektu. [↑](#footnote-ref-5)